qundao/data-zh-poetry huggingface dataset:
留侯
作者：呂本中
朝代：宋

留侯下邳時，豪氣或未除。
晚節欲輕舉，效在黄石書。
其書本無言，一嘆三嗚呼。
彼公實天人，識此鵷鳳雛。
良田有蕪穢，令子痛自鉏。
萬事不得已，一身常晏如。
袖手默無語，四方瞻步趨。
不知隆準公，果能知子無。
小兒荀彧輩，下及崔浩徒。
謂能明子心，此語亦已誣。
不能處其知，正足殺其軀。
所恨生已晚，聖門無坦途。
學不盡其才，未免風俗驅。
詩書在煨燼，子何不回車。
試問禮之本，更觀心地初。
畜犬
作者：呂本中
朝代：宋

王人長年閑，柴戶終日閉。
雖云伴我懶，常有跋扈志。
端如在籠鶴，又若伏櫪驥。
舉首望道路，久欲從此逝。
恨無陸探微，寫此師子戲。
如何尚搖尾，更作求食計。
畜犬雪童黠甚勝人壬戌夏暴死作詩傷之·其一
作者：呂本中
朝代：宋

他生與我有微因，來見防家最後身。
共住世間均是夢，未因心境不如人。
浮雲屢見本無迹，乂路多岐莫問津。
此夜窮愁走南北，更誰隨馬踏埃塵。
畜犬雪童黠甚勝人壬戌夏暴死作詩傷之·其二
作者：呂本中
朝代：宋

伴我走道途，直前無葛藤。
三年貧病裏，幾度送亡僧。
畫馬圖
作者：呂本中
朝代：宋

平沙遠草春未生，萬木夜起争悲鳴。
秋雲欲墜都護壘，急雪暗下屯田營。
胡人却走畏深入，漢家飛將已雲集。
此時一馬直萬錢，隴右河湟更供給。
邊塵净盡今百年，萬馬潦倒西風前。
天生駿骨例艱阻，是處雕鞍蒙受憐。
君家九幅開新帳，欻見腰褭華堂上。
長鞭不用覊絡遠，霧縠雲羅倚惆悵。
高旌嫋嫋霜露微，苜蓿得雨連山肥。
同時戰士今不歸，曹霸弟子能神奇。
毫端妙處君得之，駑駘往来空爾爲。
疥
作者：呂本中
朝代：宋

刺刺齪齪疥欲作，今年去年只如昨。
人生縱病莫病此，此病雖輕更作惡。
寒窗夜長燈燼落，敗人禪觀妨人樂。
安得壮士挽天河，盡洗此瘡閑處著。
疥
作者：呂本中
朝代：宋

瘙癢撓膚無春冬，爲害略與惡疾同。
只有瘡痂不相負，夜闌長滿寝衣中。
病中
作者：呂本中
朝代：宋

藥裹關心老不宜，只今筋力已全衰。
何由更得身無事，却似他時把酒時。
病中
作者：呂本中
朝代：宋

貸米供晨炊，尚欠數束薪。
平生甘此味，此去未爲貧。
新霜已嚴厲，况我病經旬。
但守此心足，無爲思古人。
病中上元
作者：呂本中
朝代：宋

病久仍多事，深居未識春。
殷勤今夜雨，且爲阻游人。
病中口占示益謙四弟
作者：呂本中
朝代：宋

病來全少靜工夫，藥裏關心計已迂。
縱使君來亦無語，更無餘法待文殊。
病中夜聞雪作時堯明有廣陵之行未歸思爲數語奉寄久之未就他日堯明歸擕詩相過飄然有御風凌雲之氣因以前詩答之
作者：呂本中
朝代：宋

公方他山行，我此一室病。
擁爐聽夜雪，若與風勢競。
蕭條中疑休，狼藉久未定。
平明望屋瓦，入我眼界净。
所恨子猷遠，無復肯乘興。
想當巖壑間，玉立與輝映。
時来有傑句，遂入風雅正。
寒威固深避，草木自温凊。
公家鶴氅翁，韻與羲皇並。
流風及遠孫，筆力如此勁。
雕繢或過眼，惟我乃弗稱。
新春上河堤，梅柳當歷聘。
過從不厭數，荒疇取微徑。
病中寄胡原仲劉致中
作者：呂本中
朝代：宋

累月不寄書，我病亦在床。
仰見出林鶴，如覩二子翔。
冰壺貯秋月，所至有輝光。
僻郡足風雨，深春猶雪霜。
閩水遠而清，閩山深且長。
何時一尊酒，更復議行藏。
病中得舍弟信
作者：呂本中
朝代：宋

頻通婺女訊，兼得會稽書。
歲月呻吟裏，文章困睡餘。
百年判憔悴，萬里付迂疏。
尚欲身强健，相從得定居。
病中曾端伯見訪
作者：呂本中
朝代：宋

不見倉曹十五年，江城相遇各華顛。
何時更踐隣居約，判斷諸方五味禪。
浮生擾擾亂初定，久病昏昏閑始便。
欲問小童尋大隗，勝于猛將畫凌烟。
病中聞諸范日赴飲會
作者：呂本中
朝代：宋

諸公相隨日酣飲，我病昏昏困衾枕。
人生苦樂故不同，世味再尋如拾瀋。
良醫更在肱九折，曾子從來日三省。
不離方丈走諸方，萬事只如驢覷井。
病夫
作者：呂本中
朝代：宋

病夫坐穏懶出門，底事逢春作癯瘦。
故人相尋不憚遠，欲以一盃爲我壽。
鋪張古昔引大義，勸使忍窮如忍詬。
感君意氣但如昨，顧我情懷已非舊。
平生甘作蟻旋磨，萬事只如船放溜。
十年參差故鄉夢，一心守待靈芝秀。
辱身竊比柳下惠，疾惡幸逢朱伯厚。
他時城市望雲山，歲晚何由數相就。
癸亥歲正月二首·其一
作者：呂本中
朝代：宋

閑居足因循，所至漫冬夏。
今年忽六十，稍覺日有暇。
孔子固大聖，未害六十化。
同時蘧伯玉，亦豈出此下。
荘周與惠施，初未識此話。
何因爲此語，百世呈縫罅。
不如姑置之，以俟一朝霸。
癸亥歲正月二首·其二
作者：呂本中
朝代：宋

孔子六十時，入耳心則通。
所造不可知，誰能强形容。
當世設梯級，聊發百世蒙。
如何陋巷顔，年少兩頰紅。
出門請從之，便欲齊此翁。
心知路不遠，試用一日功。
還家對簞瓢，此士正不窮。
癸已自南京過泗上
作者：呂本中
朝代：宋

昔我往矣天欲霜，今我来思梅已黄。
淮山澡雪塵垢面，魚稻掃除藜藿腸。
好風肯伴客帆遠，故國不辭歸夢長。
塔中老人莫相笑，我自寂然渠自忙。
登南樓
作者：呂本中
朝代：宋

疾風吹沙不成雨，十日狂陰倒殘暑。
江頭樹木半焦枯，不厭潮頭洗塵土。
南樓反照千丈紅，落日却在洪濤中。
舟父漁子莫惆悵，更借朝来東北風。
登太室絕頂
作者：呂本中
朝代：宋

生平仰嵩丘，今日上絕頂。
蒼天不能高，星斗閟光景。
風雲乍起伏，雷雨半蘇醒。
下看飛鳥背，錯亂松柏影。
神龍不深遁，偃蹇臥半嶺。
舊聞飛石鬬，不受懸瀑梗。
大河東北流，渺渺黄數頃。
五更看日出，平地湧金餅。
誰能啜其華，夜氣初未冷。
諸峰環而立，一一皆秀整。
中居此丈夫，衆象不得騁。
巍然萬物表，獨閱百代永。
同來有奇士，可得一笑領。
不用貯微言，區區吊箕潁。
登淮南樓
作者：呂本中
朝代：宋

樓上西風日脚斜，樓前廣道更人家。
高林稍稍變黄葉，細草重重冒白花。
薄酒尚堪遶舌本，故人何事走天涯。
蓬籠只繋南亭下，乞與寒江整釣車。
登舟
作者：呂本中
朝代：宋

夜雨曉猶滴，怒風晴更吹。
已無行役念，寧有别離悲。
舟楫三年路，江山一月期。
東庵舊還往，不廢百篇詩。
發召伯埭二首·其一
作者：呂本中
朝代：宋

柳外鵓鳩相應鳴，屋頭新月半輪生。
知公未便爲官去，且放扁舟自在行。
發召伯埭二首·其二
作者：呂本中
朝代：宋

曉日烘窗不得眠，夾河高柳亂鳴蟬。
西風種種入愁思，更有長亭十里船。
發翠微寺
作者：呂本中
朝代：宋

古殿突兀風有聲，粥魚欲打雞三鳴。
披衣起坐問行李，僕夫屢報天陰晴。
昨日路長頻雨阻，今日東風得無苦。
杉松連山寒欲動，橘柚隔籬香半吐。
却憶京城無事時，人家打酒夜深歸。
醉裏不知妻子罵，醒後肯顧兒啼饑。
如今流落長江上，所至盜賊猶旌旗。
已憐吳縣風俗僻，况復中原消息稀。
白鬚
作者：呂本中
朝代：宋

不作韓城住，虛爲河朔行。
白鬚鑷更出，知爲阿誰生。
盛華彦光丘壑軒
作者：呂本中
朝代：宋

盛侯少時偉儀觀，下筆不休人共歡。
胸中别自有丘壑，萬里溪山藏几案。
往來車馬閙泥土，盛侯何嘗著眼看。
較量今古放同異，抖擻胸襟别真贋。
今朝示我故人詩，老病窮愁得消散。
故人相繼在鬼錄，君雖獨在飽憂患。
且住溪南數間屋，坐穩不憂時節換。
人言丘壑殊不惡，君守一丘只如昨。
文章老健氣如虹，不向山巖何處著。
睡
作者：呂本中
朝代：宋

終日題詩詩不成，融融午睡夢頻驚。
覺來心緒都無事，牆外啼鶯一兩聲。
督山伯蕭遠和詩并示舍弟
作者：呂本中
朝代：宋

愛閑多病老封戎，看子垂天上碧空。
懶惰未須攀此老，典刑政爾賴諸公。
鬚如震澤三春淥，詩似芙蕖五月紅。
坐此逃禪夫可恕，不應獨許我乘風。
知止歗傲軒
作者：呂本中
朝代：宋

貪夫九鼎猶不足，淵明一軒長有餘。
人生趨向等天壤，鴟嚇腐鼠猜鵷雛。
中郎妙處世不識，風期自與常人殊。
開軒便有千載韻，友葛天氏無懷徒。
坐看松菊換時節，兔葵桃樹紛榮枯。
五年却走各南北，千里懷想空煩紆。
雙魚沈浮久不至，三径寂寞今何如。
文章潦倒付丘壑，疾病蹭蹬思江湖。
何時共坐北風裏，煩君小摘園中蔬。
示兒
作者：呂本中
朝代：宋

忍窮吾有味，雕句汝無功。
客舍囂塵裏，春隨浩蕩中。
初無買山費，真與住庵同。
更想顔氏宅，簞瓢亦屢空。
示內
作者：呂本中
朝代：宋

貧賤不可忘，富貴安足羡。
我生未三十，種種厭貧賤。
宦情肱九折，老味金百鍊。
稍回功名心，來結香火願。
平生所知人，久已焚筆硯。
是中無真實，不在儒術緣。
有如退飛鷁，更借逆風便。
病妻頗癡絕，可與共開宴。
小女真吾兒，語學春鳥囀。
初非本来有，且作夢中見。
君看手捉鼻，絕勝扇障面。
他年從我居，同入隱士傳。
示沈宗師·其一
作者：呂本中
朝代：宋

十日兒號不出房，殘梅猶在小瓶香。
沈郎喚客煮湯餅，政恐匆匆未得嘗。
示沈宗師·其二
作者：呂本中
朝代：宋

九日狂陰一日晴，落花飛絮作清明。
與君擕手南樓去，共聽長江月下聲。
示聞生
作者：呂本中
朝代：宋

形容落魄猶須酒，疾病因尋久廢詩。
忽見聞郎七字句，却如王謝少年時。
祁門道中四首·其一
作者：呂本中
朝代：宋

去程歸雁兩悠悠，行到荒山儘上頭。
試問中原何處是，只言東些是宣州。
祁門道中四首·其三
作者：呂本中
朝代：宋

宣城人物未全衰，四士風流世不知。
别後略無佳語寄，道中才有數篇詩。
祁門道中四首·其二
作者：呂本中
朝代：宋

風落千山雨夜鳴，時因歸夢識宣城。
欲知溪路行多少，已過徽州第五程。
祁門道中四首·其四
作者：呂本中
朝代：宋

詹郎逸氣今誰似，李令清言久不聞。
獨立共傳摩詰後，隱居還見伯仁孫。
福建界首寄福州親舊
作者：呂本中
朝代：宋

海上秋風吹客衣，屢煩親舊送将歸。
今朝更入江東路，便恐書來即漸稀。
秋夜
作者：呂本中
朝代：宋

鳴鳩喚雨入西樓，草樹蟲聲旋作秋。
明月自如常夜好，晚山仍發去年愁。
久拋詩酒尋思去，勝與兒童作隊遊。
辜負禪心多少事，石城看渡木蘭舟。
秋夜示李十
作者：呂本中
朝代：宋

晴鳩不時鳴，雨鳩不暫歇。
相去跬步間，屢見屐齒折。
寒泥擁衰草，秋扇罷殘熱。
今晨好風景，稍貸屋頭月。
清光冷相照，玉豔滿金玦。
喚客坐前窗，文字相澡雪。
殷勤傍詩律，未暇了麴糵。
瀾翻談經口，邂逅如意鐵。
我歌君輒書，字字有行列。
不須陛枑嚴，但要兵衛設。
譬如南山石，瑑齒當井渫。
真成一戰覇，未可三鼓竭。
人生各涇渭，世事亦滕薛。
高堂食肉人，兩馬方踶齧。
何知緼袍底，猶有不安節。
秋夜行
作者：呂本中
朝代：宋

八月九月啼寒螿，十月北風天雨霜。
客游無聊思故鄉，鄉書不来空斷腸。
鴻飛何爲滿夕陽，舉頭攬取明月光。
置我堂上方天牀，滿酌玉杯碧淋浪。
喚取姮娥来共嘗，人間歡樂壽命長，不須辛苦老桂傍。
秋夜雨分中韻
作者：呂本中
朝代：宋

風凄漏永暗銀河，滴響空階碎玉壺。
無那騷心思紛墜，且教高咏和寒梧。
閑心欲寄雲中鶴，逸興旋懷江上鱸。
莫使扶搖不可即，他年惆悵舊時粗。
秋日
作者：呂本中
朝代：宋

少年固長貧，長歲復多疾。
閉門取堅坐，到此多事日。
不嫌冷如漿，所要甘似蜜。
舊書堆几案，老眼厭塗乙。
不如壁角坐，萬事付以實。
况今雨澤足，已覺憂患失。
秋成日在望，所至有棃栗。
賊報雖未衰，一飽良可必。
秋日
作者：呂本中
朝代：宋

御盜犬新死，放生羊尚存。
有書消永日，無客到衡門。
山色熱猶好，溪流雨不渾。
還須止雜念，數息度黄昏。
秋日
作者：呂本中
朝代：宋

斟酒莫辭酒琖寛，酒琖少寛令心安。
客游無聊思舊歡，舊歡新愁千萬端。
如何不飲空長歎，歲云秋矣風落山。
白露應節衣裳單，南游並海當不難，雨雪欲下何時還。
秋日三首·其一
作者：呂本中
朝代：宋

罷馬厭鞭策，征鴻思稻粱。
終年在泥土，永路困風霜。
慎勿鞍韉愛，直須矰繳防。
吾衰亦已甚，念爾不能忘。
秋日三首·其一
作者：呂本中
朝代：宋

諸卿談笑賞先登，我欲從之病不能。
門閉日長公事少，祇疑身是住庵僧。
秋日三首·其三
作者：呂本中
朝代：宋

往来奔走看渠忙，疾病低回却未妨。
喚客不須嫌酒惡，隔牆時喜送橙香。
秋日三首·其三
作者：呂本中
朝代：宋

獄掾酸寒極，官曹冗長催。
真同鶴久住，不學雁輕回。
婦女能相笑，兒童忍見猜。
猶憐舊耆老，時有一書來。
秋日三首·其二
作者：呂本中
朝代：宋

交游大半死，吾亦老相侵。
古木十圍大，寒泉百尺深。
恨猶能切骨，愁或至傷心。
寄語南飛雁，君無笑苦吟。
秋日三首·其二
作者：呂本中
朝代：宋

塵滿文書燈暗檠，荒城相望數殘更。
莫言愁罷無佳處，睡正熟時聞雨聲。
秋日即事四首·其一
作者：呂本中
朝代：宋

瓦爐香燼欲凝塵，小檻黄花更一新。
絡緯戒寒鳩喚雨，世間那有自由人。
秋日即事四首·其三
作者：呂本中
朝代：宋

簿書塵土亂蒙茸，無復江船萬里風。
臥聽秋聲滿簷溜，不知牆下有梧桐。
秋日即事四首·其二
作者：呂本中
朝代：宋

鬢髪蒼然雪欲垂，問君何苦讀書爲。
旁人不會回頭意，猶記田光盛壯時。
秋日即事四首·其四
作者：呂本中
朝代：宋

何處此時此刻欲捕蟬，主人初未覺鳴弦。
稍知東里能堪事，一任神龍鬬洧淵。
秋日呈顔夷仲
作者：呂本中
朝代：宋

老去身已衰，事過意愈嬾。
斯人未寂寞，吾此歸亦晚。
疏籬带落葉，秋色忽已滿。
南窗可炙背，喚婦同茗盌。
舊讀無新功，亦復費編纂。
凝塵亂朱墨，妙句折編簡。
往者荷蓧翁，實具世外眼。
不能與之游，只有興盡返。
曹南二三老，夙昔荷推挽。
平生萬卷書，未盡一日款。
微詞絕端兆，自怪識者罕。
願聞片言佳，庶用收褊短。
秋日康山東歸
作者：呂本中
朝代：宋

整檝凌晨問所之，鄉園迢遞水東遲。
歸舟但信溪紅蓼，別夢還牽山翠眉。
安穩秋風三徑竹，躊躇行李一囊詩。
解維猶有留題處，瓜葛縈懷不自持。
秋日至孟明莊
作者：呂本中
朝代：宋

野色幽花靜有餘，好山雖近不同途。
荒村被雨泥三日，草具留僧飯一盂。
斷壠入秋頻放水，老農垂手怕催租。
平生粗識田園興，更復何幅度可曳裾。
秋游埭山游新庵中路卻過頭陀雪野
作者：呂本中
朝代：宋

秋雲歷亂日光微，山色蕭疏木葉飛。
旅夢空遺鶴唳恨，羈情思聽牧吟歸。
荒涼舊院深溪遠，解后江湖逸士稀。
卻作頭陀談越事，不堪楚客淚沾衣。
秋窗遣興·其一
作者：呂本中
朝代：宋

造物何繁敷，雜然呈萬變。
潛飛愜會心，顯藏亦遞見。
人生事機巧，雕鑿失性善。
碌碌塵寰事，輪環走精電。
蕭散眄庭柯，商意集微霰。
秋窗遣興·其一〇
作者：呂本中
朝代：宋

我生事柔翰，中懷異好尚。
瀟灑逼嵇阮，功成薄瑜亮。
白衣本山人，置身豈疏放。
途逢醉尉呵，未且對侯相。
亭亭千仞松，當破萬里浪。
秋窗遣興·其七
作者：呂本中
朝代：宋

門外一渠水，清光自泠泠。
濯纓偕素侶，鬚髪無遯形。
春風起層波，鵾化失南溟。
縠紋亂星斗，泥沙混窅冥。
澄清當有志，天地還虛靈。
秋窗遣興·其三
作者：呂本中
朝代：宋

朝擁群書坐，所樂常自足。
聖賢重出處，理本無偏曲。
志行道合尊，安貧未爲辱。
壓架富卷帙，縱情無蹐跼。
窮達各有時，此意當勉勗。
秋窗遣興·其九
作者：呂本中
朝代：宋

寒氣生戶牖，草木變輕黄。
南郊詢秋畦，豐稔薦滌場。
八口娛妻孥，溫飽樂歲康。
簞瓢亦自得，憂樂各兩忘。
所以常忻忻，安問無儲糧。
秋窗遣興·其二
作者：呂本中
朝代：宋

晴枝颭小鳥，啁啾振毛羽。
涼飈墮寒花，靜中有真趣。
倚檻看浮雲，隨時成散聚。
世變無常境，心定自安遇。
棐几雜圖書，幽事能畢具。
秋窗遣興·其五
作者：呂本中
朝代：宋

抱璞淪巖阿，失懷亦自寶。
豈無用世心，遇合貴得道。
連城重白珩，聲價先傾倒。
瑕瑜混沙礫，莫訝荆山老。
會當游勳華，元圭贊熙皡。
秋窗遣興·其八
作者：呂本中
朝代：宋

智者尚明察，不爲物理宥。
吾儒任學術，精力事研究。
至人邈難繼，得亦瞠乎後。
庸盲終溟漠，全天亦自厚。
大化無殊途，何事樸與秀。
秋窗遣興·其六
作者：呂本中
朝代：宋

日奭久不作，依然三代民。
一善孚萬端，不難風俗淳。
上士貴抱負，修己在立身。
進退各有據，宇宙任屈伸。
願言勵厥修，學以答君親。
秋窗遣興·其四
作者：呂本中
朝代：宋

東園有喬木，翳翳凌霄漢。
歲月變虬枝，雨露潫霜幹。
濃陰書屋□，伴我同昏旦。
根株視百草，秋風已萎爛。
良材際時用，未忍付樵爨。
秋興·其一
作者：呂本中
朝代：宋

平疇一望黍禾稀，遠樹峰巒天外微。
水國蝦留當鱠鮓，鄉園桑盡典秋衣。
連翩羽檄荒林下，繹絡徵書塞上飛。
可是三分纔溢額，那知鴻雁野號歸。
秋興·其三
作者：呂本中
朝代：宋

浸滿溪煙楓葉紛，嶔崎蒼弁入青雲。
捲堂宋室由來事，逐客秦都曾有文。
兔苑圃田間可耨，豹林筆研笑須焚。
莫嘲寂寞秋風士，于越當年君子軍。
秋興·其二
作者：呂本中
朝代：宋

西郊一夕葉初稀，原野荒涼草具腓。
荷鍤耕夫閑箬笠，從戎火伴急軍機。
閨中淚雨征衫剪，塞外驚風夜柝依。
莫是羽毛零落盡，不堪燕燕頡頏飛。
秋興·其四
作者：呂本中
朝代：宋

清秋風景晝平分，江外波濤驚夕曛。
誰誤唐家門架史，卻來蓬戶市租文。
樹禽惋惜一枝借，野兔何心三窟聞。
只恐東南馬力盡，祇應契伴駐寒雲。
秦處度與一上人同宿密庵處度爲一畫斷崖枯木
作者：呂本中
朝代：宋

小庵無客亦無氊，遂有高人借榻眠。
一夜西風撼枯柳，不知春在石崖邊。
程伯禹母夫人挽詩二首·其一
作者：呂本中
朝代：宋

久矣閨門秀，端如玉在淵。
相夫成令德，教子作名賢。
遽逐秋風盡，空令莫景遷。
傷心江左地，松柏閉新阡。
程伯禹母夫人挽詩二首·其二
作者：呂本中
朝代：宋

舊隨賢子後，每得熟嚴規。
未獲升堂拜，空成相挽詩。
爵頻賜湯沐，壽不到期頤。
他日家聲在，流傳世未知。
窮臘有懷
作者：呂本中
朝代：宋

冰霜抵窮臘，伏枕久亦倦。
思公如和風，咫尺未得見。
人生無賢愚，各自有志願。
但得所趣同，公固不我賤。
何須肱九折，始見金百鍊。
平安望中原，棲息各異縣。
尚欲從公游，衰年保窮健。
立冬日贈張直夫
作者：呂本中
朝代：宋

參差寒葉樹，林鳥獨依棲。
髪變心同素，年遲日向西。
一水通晨夕，三山隔海溪。
尚憶魯儒席，南樓攜手齊。
端午日北還至斛嶺寄連州諸公
作者：呂本中
朝代：宋

嶺上逢端午，隨家更北征。
隔村聞賊鬬，通夕畏蛇行。
厭病初辭瘴，衝泥却勝晴。
猶憐昌歜酒，不與故人傾。
竹夫人
作者：呂本中
朝代：宋

與君宿昔尚同床，正坐西風一夜涼。
便學短檠墻角棄，不如團扇篋中藏。
人情易變乃如此，世事多虞只自傷。
却笑班姬與陳后，一生辛苦望專房。
竹西亭
作者：呂本中
朝代：宋

十年走塵土，重上竹西亭。
草木新容態，江山舊典刑。
狂風掃毒暑，落月伴疏星。
認取揚州路，荒城一抹青。
符離行
作者：呂本中
朝代：宋

符離之民難與居，五年坐此如囚拘。
比屋生涯但剽劫，諸生學問只鄉閭。
南鄰經年不相見，北里雖見復粗疏。
窄衣小帽走塵土，也復生貌施襟裾。
對此自然憂氣滿，疾病日益何由除。
君不見圖經所記又可哀，此州自古無賢才。
符離諸賢詩
作者：呂本中
朝代：宋

窮居日荒涼，杜門與世絕。
親故日夜疏，詩書固宜缺。
符離雖陋邦，賢士稍羅列。
德操青雲器，議論輩前哲。
外貌發英華，中心瑩冰雪。
介然特立士，勁氣剛于鐵。
攘臂辯是非，孰能逃區别。
信民粹而和，名利誠難悅。
汩沒稠人中，獨抱雲松節。
偉哉二三子，實乃邦家傑。
我来從之游，內顧慙疏拙。
欣然對三益，放懷歌數闋。
已矣不須言，渠當爲君說。
符離阻雨
作者：呂本中
朝代：宋

東風吹船窗，未曉天復雨。
篙師促添纜，卧聽泥㶁㶁。
不知城北園，春事今幾許。
舊游如宿昔，花柳黙可數。
鄰里先後来，頗復相勞苦。
東家獻牛酒，西家饋雞黍。
感渠長久情，愧我無所取。
汪侯哦詩處，積水敗環堵。
念此不忍行，不但出入阻。
七年此端居，畏病如畏虎。
故人饒與黎，此老可出語。
答朱成伯見贈四首·其一
作者：呂本中
朝代：宋

三年轉東南，足跡不得息。
新霜未壓瘴，已畏賊馬迫。
蒼黄度嶺去，山路楓葉赤。
慨然念平生，謬自有欣戚。
交游半鬼錄，在者費相憶。
朱卿早聞道，一如見舊識。
新詩入要妙，如射已破的。
我行囊貯空，所至但四壁。
豈如投異縣，忽枉和氏璧。
斯文得未喪，豈不係人力。
出門仰高山，此道如矢直。
答朱成伯見贈四首·其三
作者：呂本中
朝代：宋

入林恐不遠，入山恐不深。
城市有深遠，不必在山林。
隋珠不自寶，豈在須淵沈。
斷弦得遺譜，千載有知音。
答朱成伯見贈四首·其二
作者：呂本中
朝代：宋

我適蒼梧野，君來洞庭岸。
相逢迫盜賊，一笑未得款。
欣然望眉宇，於我意自滿。
天寒道路長，歲晚日晷短。
僧房肯再來，晴窗自妍暖。
答朱成伯見贈四首·其四
作者：呂本中
朝代：宋

昔在中朝時，每從賢俊游。
酒酣握手歡，預懷今日憂。
兩經嶺嶠春，三度江湖秋。
朱卿抱奇節，好語忽見收。
我無濟世策，君有活國謀。
相尋不相笑，夜光猶暗投。
道喪師友絕，寧有民不偷。
風波極浩渺，欲濟能無舟。
答無逸惠書
作者：呂本中
朝代：宋

三年讀書少餘味，燈火可親病爲祟。
謝侯好事憐我窮，時遣雙魚問憔悴。
交情乃似親骨肉，學行坐越諸公輩。
胸中萬卷書屈蟠，少日力戰登詩壇。
下帷卻掃謝俗子，凍吟不管兒號寒。
只今食粥已數月，千慮百憂煩筆端。
高才本是棟梁器，苦語終無儒生酸。
樂章短句又清絕，陶寫萬象嘲江山。
江南草木不得閑，問君何爲愁肺肝。
十年行坐想風采，千里魂夢勞追攀。
我無良田歸不得，忍窮氣味君應識。
囊貯未了歲寒計，學道空愧琳與璧。
交親零落半鬼錄，白日輕去真可惜。
終朝撥火煮蘆菔，南山之南待君喫。
答趙祖文陳夢授
作者：呂本中
朝代：宋

嶺海畏深入，江湖成遠游。
猶懷不活怖，少爲故人留。
苦乏瓊琚報，虚蒙札翰投。
因來問消息，不必計沈浮。
答錢遜叔
作者：呂本中
朝代：宋

北風吹霜夜如雪，江城草木凍欲折。
病夫袖手無所爲，一坐臨川已三月。
忽蒙妙句起衰憊，頓覺和氣生毛髮。
公能忘機我亦倦，不待曼殊見摩詰。
畫圖是非久未解，况保長年不磨滅。
請公置畫莫多求，要與時人除愛渇。
簡何居厚
作者：呂本中
朝代：宋

我乏濟勝具，子懷經世才。
寒窗得一笑，陋巷絕纖埃。
白酒難充醉，黄花只强開。
更憐無事日，時有好詩來。
簡叔易益謙兄弟
作者：呂本中
朝代：宋

秋來歸興復何如，李范聲名更羨渠。
它日買田吾有策，兩家兄弟要鄰居。
簡李巽伯
作者：呂本中
朝代：宋

愛酒舊無敵，能詩新有聲。
荒城時過我，長句屢尋盟。
厭病時招客，因行不計程。
祗應有餘暇，未肯賦閑情。
簡甯子儀二絕·其一
作者：呂本中
朝代：宋

只恐老去被花惱，更欲忘憂須酒澆。
何似山堂病居士，閉門高枕過春朝。
簡甯子儀二絕·其二
作者：呂本中
朝代：宋

新晴欲上南樓月，柳可藏鵶水蘸牆。
無限客愁芳草裏，不知風雨阻斜陽。
簡范信中
作者：呂本中
朝代：宋

詩人例窮君不然，畫堂繡户羅嬋娟。
當時乘醉出三峽，至今妙句留西川。
底事新來多退縮，梅花滿眼看未熟。
便期載酒約來冬，似要惡詩相抵觸。
曉來寒凜似中原，君忍閉門清晝眠。
我病猶能相追逐，知君心期終不俗。
但攜二妙喚諸公，一醉落花吾亦足。
簡范信中鈐轄三首·其一
作者：呂本中
朝代：宋

交游契分如君少，湖嶺溪山似此稀。
夾路梅花三十里，故人雖病莫先歸。
簡范信中鈐轄三首·其三
作者：呂本中
朝代：宋

他日曹南十日雪，訪君尋酒不能回。
梅花此日懷安路，更有清詩入座來。
簡范信中鈐轄三首·其二
作者：呂本中
朝代：宋

海角相逢又一奇，更憐朋舊得追隨。
滿堂舉酒話疇昔，疑是中原無事時。
精衛詩
作者：呂本中
朝代：宋

西山有鳥，其狀如烏。
名曰精衛，其名自呼。
精衛堙海，不堙不止。
問誰之報，云帝之子。
帝子女娃，往游不還。
精衛求之，不敢有安。
海流不改，汝堙不遷。
嗟哉精衛，志則可憐。
我昔讀書，惟聖之求。
竭力從之，以春及秋。
老人宴居，審吾之學。
惟時友朋，日就雕琢。
聖言甚微，吾意則近。
近以識微，退或有進。
三年于曹，惟罪之恐。
人雖甚厭，子亦不勇。
舒舒其雲，沄沄其水。
子不與歸，而曰有以。
豕羊在牢，芻秣之戀。
烹庖及之，抑又誰怨。
予學日遠，子道日疏。
有愧精衛，其誰與居。
精衛之飛，不必戾天。
子之不如，寧有智焉。
惟作與否，愚智之擇。
小人作詩，惟一勸百。
紀棲賢山讀書
作者：呂本中
朝代：宋

遲日欣欣山景妍，攜琴吟咏翠微前。
行廚燒筍粉鋪色，高閣看梅雪白天。
午罷拋書曳短杖，雨來擁卷聽幽泉。
一春灑落韶光足，他日芳懷得復然。
細雨
作者：呂本中
朝代：宋

細雨不成雪，北風来解紛。
冥冥小江樹，漠漠暮空雲。
誰惜江東弟，令修地下文。
西齊千萬里，遺恨不堪聞。
絕句·其一
作者：呂本中
朝代：宋

雲海冥冥日向西，春風着意力猶微。
無端一棹歸舟疾，驚起鴛鴦相背飛。
絕句·其三
作者：呂本中
朝代：宋

江城春色漲晴空，櫻杏漫山潑眼紅。
溪轉路迴人不見，籃輿十里度松風。
絕句·其二
作者：呂本中
朝代：宋

過盡層城渡石梁，亂山千疊轉羊腸。
草堂居士風流在，與種寒香滿古堂。
老松
作者：呂本中
朝代：宋

奉君以綠綺琴報，我以雙南金盃中。
琥珀不須盡聽妾，一聲行路吟君看。
庭前老松樹上有，杳黙不斷之清陰。
牆低未礙髯髮古，歲晚不辭霜雪侵。
東園桃李自妍好，與君百歲同此心。
聞二弟召對
作者：呂本中
朝代：宋

晚來忽雨已如秋，竹枕欹眠得自由。
忽報諸郎例升進，頗容老子便歸休。
人傳胡虜三年旱，勢合山河一戰收。
顧我迂疏最宜病，祗應隨處見莬裘。
聞南寇已平歡快之甚作詩五十韻
作者：呂本中
朝代：宋

日月開南極，山河拱上都。
聖朝頻決勝，賊黨莫狂圖。
驛道傳烽燧，官軍下舳艫。
弄兵心已壯，渫血氣猶粗。
臘月杭州破，驩聲歙縣屠。
跡雖連勁越，勢欲動全吳。
劍戟排空上，芻糧夾路輸。
予方在衰杖，意不保頭顱。
豈謂除關傳，都非驗漢符。
坐看前乘沒，誰救左輪朱。
守將仍安枕，鄉豪肯棄軀。
百川歸巨浸，一命仰洪鑪。
撫事思同輩，低頭失壯夫。
風雷蟄龍臥，名字列仙臞。
遇寇來淮口，迎家傍海隅。
未隨霜雪死，甘伴甲裳趨。
每有妻孥問，寧知道里虞。
荒城補泥土，旱水著菰蒲。
交友多流寓，人煙乍有無。
相逢可慟哭，掩淚只長吁。
羽檄跡鋒數，江船取路迂。
艱難脫紛擾，潤澤到焦枯。
屢辱分金送，兼容折簡呼。
同群見鸑鷟，猛獸伏於菟。
往往投僧飯，時時就客廚。
苦留春駘蕩，勤對色敷腴。
不有溝中斷，其如屋上烏。
身猶訪安佚，意獨離囚拘。
行李催歸疾，生涯與舊殊。
裹糧違戰地，舉足值窮途。
悮厭韓城僻，虛隨潁水紆。
舊書猶醤瓿，破屋但繩樞。
蔣詡空三徑，楊雄更一區。
生平從學圃，老復厭爲儒。
愛草騎驢穩，看雲借杖扶。
幾年供坎廩，盡室付崎嶇。
觸熱醫頻喚，傾囊酒漫酤。
素冠窮偪仄，白髪鬼揶揄。
側轉驥縶足，往還狼跋胡。
衆憐東郭困，自學北山愚。
取別方搖扇，成詩欲斷壺。
疏籬倒禾黍，驟雨落楸梧。
苦語終難好，清談卻未須。
家猶近墳墓，晚或望桑榆。
今日祅氛滌，新秋暑氣蘇。
如聞舊巢覆，盡伏逆臣誅。
遣卒寬平賈，令民內半租。
文章元典則，刑賞舊規摹。
桀惡先函首，渠魁已獻俘。
書地問安否，尚足慰馳驅。
聞大倫與三曾二范聚學并寄夏三十一四首·其一
作者：呂本中
朝代：宋

我思臨川居，欲往意未慊。
每懷三二子，歲月多荏苒。
後生慎所習，正是絲在染。
未須極軒昂，且須就收斂。
舉動思故人，此志豈不遠。
才雖有高下，事亦要强勉。
願爲江海深，莫作盆盎淺。
聞大倫與三曾二范聚學并寄夏三十一四首·其三
作者：呂本中
朝代：宋

見人輒有求，所以百慮非。
但能守簞瓢，何事不可爲。
愚夫飽欲死，志士固長饑。
出門萬里塗，其亦慎所之。
聞大倫與三曾二范聚學并寄夏三十一四首·其二
作者：呂本中
朝代：宋

世人爭錙銖，未語色已變。
居然面頸赤，自處亦已賤。
寧知烈士胸，渠自有志願。
一介不妄取，萬鍾我亦倦。
古人有伯夷，名冠太史傳。
聞大倫與三曾二范聚學并寄夏三十一四首·其四
作者：呂本中
朝代：宋

莫惜一日勤，而忘終身憂。
農夫力耕作，其必歲有秋。
日前不鹵莽，久亦有倍收。
少年不努力，老大復何求。
聞岳侯破賀州賊次韓端卿韻
作者：呂本中
朝代：宋

旌旗摩日甲生光，俘馘黄巾第幾方。
滅賊未須占鬬蟻，破胡行且見神狼。
燕然刻石功昭漢，太華題詩事後唐。
從此兒童傳姓氏，風流何止繼韓康。
聞德道中
作者：呂本中
朝代：宋

五更發荒村，小憩草市北。
披衣度積水，月落天正黒。
豆苗半委地，野父厭匍匐。
我馬則已饑，泥土汚羈勒。
翻思在家時，一飯亦假貣。
小兒不解事，笑語頗自得。
一官走道路，此責久未塞。
速行勿遲留，有手須擊賊。
聞蔡九弟十四弟到行在
作者：呂本中
朝代：宋

苦懷吾表弟，别久費相思。
愛客能忘酒，長貧不廢詩。
每蒙高士喜，終少貴人知。
試問游吳興，何如在蜀時。
聞軍士求戰甚力作詩勉之
作者：呂本中
朝代：宋

今春賊來時，軍士怖而走。
今冬賊來時，決拾揎兩肘。
憤然思出鬬，不但要死守。
仰懷吾君仁，愈覺戎虜醜。
欲以占天心，於焉卜長久。
暫勞何足道，富貴要力取。
行看斬賊頭，金印大如斗。
聞鵲
作者：呂本中
朝代：宋

一夏病如此，他鄉閑未回。
疏簷聞鵲喜，知有遠書來。
聽琴
作者：呂本中
朝代：宋

君不見龍門之下百尺桐，漂霰飛雪愁寒空。
何年班爾落君手，小窗伴坐歌南風。
恍然如著山巖裏，不知身在塵埃中。
初聞平野飛鴻鵠，欻聽金盤起珠玉。
遶壇古樹鬱嵯峨，六月吹霜作寒綠。
折楊黄華不須道，别鶴離鸞尚堪續。
君不見開元天子醉西都，音聲十院留歡娱。
當時臨軒奏此曲，徑須解穢煩花奴。
乃知恬淡世莫識，無弦之趣何時無。
歸家愁厭筝笛耳，此聲一聽還已矣。
會須流水訪鍾期，試向爐中覓焦尾。
聽雨
作者：呂本中
朝代：宋

日數歸期似有期，故園無語說相思。
芭蕉葉上三更雨，正是愁人睡覺時。
臘梅
作者：呂本中
朝代：宋

學得漢宫粧，偷傳半額黄。
不將供俗鼻，愈覺更清香。
臞庵
作者：呂本中
朝代：宋

伊洛富山水，家有五畝園。
花竹遶瀍澗，不讓桃花源。
清時足真賞，戶門開層軒。
一朝胡塵暗，故家希復存。
莽蒼走萬里，始及吳市門。
庵廬據形勝，冰壺貯乾坤。
亭榭着仍穩，不見斧鑿痕。
主人更超邁，雲夢八九吞。
植杖邀我坐，笑語清而溫。
坐令車馬客，稍識山林尊。
十年老朝市，漸見兩目昏。
求田與問舍，姑置不復論。
但願從我公，不使世諦諢。
臨川王坦夫故從谿堂先生謝無逸學北行過廣陵見余意甚勤其行也作詩送之
作者：呂本中
朝代：宋

王郎别我春已晚，索我題詩敢辭懶。
讀書萬卷君所聞，只要躬行不相反。
聖人遺言凜可畏，小事未免書之簡。
衣冠瞻視有法則，何獨文章要編剗。
譬如逆風曳長艦，竭力正在千夫挽。
君行念此須飽參，即是谿堂句中眼。
自如齋
作者：呂本中
朝代：宋

朝爲事所奪，莫爲饑所驅。
不知六合間，何人能自如。
永新段夫子，屋小心有餘。
教之有家法，逃禪猶作書。
自曹南至陽翟追懷江上舊游呈叔弟
作者：呂本中
朝代：宋

醉别白沙江上亭，晚蟬高樹各秋聲。
風乘小艇鳬鷖進，雨歷疏簷環珮鳴。
家事不隨王事了，新愁常接舊愁生。
只今疲病嫌鞍馬，十日同居眼暫明。
自祁門至進賢路中懷舊二絕·其一
作者：呂本中
朝代：宋

雨歇路逾滑，山空鳥不飛。
却思無事日，騎馬踏泥歸。
自祁門至進賢路中懷舊二絕·其二
作者：呂本中
朝代：宋

汴水夾榆柳，今留胡馬蹤。
如何進賢路，只是見青松。
自陽山還連州
作者：呂本中
朝代：宋

雨後輕裘寒尚侵，杖藜終日共登臨。
水聲不似風聲急，山色何如草色深。
萬疊殘雲渡晚照，千章古木發新陰。
飄零未忍疏杯酌，欲醉翻嫌酒滿斟。
自陽翟至寧陵與虛已叔諸弟别還曹未久知止復來偶成二十八字
作者：呂本中
朝代：宋

綠徧牆頭楊柳枝，小亭春盡阻歸期。
頭昏目暗無情緒，不比少年離别時。
與仲安别後奉寄
作者：呂本中
朝代：宋

出門送君時，一步再徘徊。
雖云非遠别，念與始謀乖。
欲求連牆居，故作千里來。
君今不我待，欲跨洪溝回。
我獨滯一方，後會良未諧。
冬初風浪息，蛟龍深蟄雷。
其如中原盜，所至尚揚埃。
子行莫夷猶，恐致狼虎猜。
胡人更遠適，畏死投烟霾。
皇天久助順，似不及吾儕。
獨以智力免，寧有此理哉。
因書寄苦語，亦以謝不才。
新春好天色，指望妖氛開。
即當候歸艎，取酒尋尊罍。
欣然得一笑，便足禳千災。
豫章百里遠，可以慰客懷。
須君起我病，同上徐孺臺。
與吳迪吉諸人赴晁季一陳塘范園之游因成十韻
作者：呂本中
朝代：宋

春風未寂寞，頻枉故人車。
客舎輕寒下，村煙宿雨餘。
曉紅留隱映，新綠上扶疏。
妙墨懸高榜，殘章得舊書。
蛟龍忽舒卷，草木自清虛。
渺渺登臨地，悠悠水竹居。
只今那復有，本自不關渠。
塘水空遺廟，鼉淙亦故墟。
同行喜佳士，所到即吾廬。
政恐習池飲，風流却未如。
與季宏子植同過信中飲薜荔亭下夜分乃散别後奉懷遂成長韻
作者：呂本中
朝代：宋

殘花無言卧風雨，小亭寂寞延初暑。
范侯置酒呼我来，共坐階前洗塵土。
坐間問有李與韓，文字峥嶸各奇古。
起卧逡巡失杯杓，笑語瀾翻雜歌舞。
滿城車馬閧侵淫，誰解牆陰着樽俎。
薜荔扶疏出枝葉，老氣横空君一吐。
人生此會不可常，昔者各在天一方。
簿書相急如探湯，好風吹我来君旁。
鶯啼燕乳各自忙，明日酒醒空斷腸。
與寧陵叔弟别後有懷兼寄趙才仲二首·其一
作者：呂本中
朝代：宋

一别又經月，欲来渾未期。
寧知萬卷讀，難療十年饑。
長物新添女，生涯舊有詩。
更傷新况味，不報老親知。
與寧陵叔弟别後有懷兼寄趙才仲二首·其二
作者：呂本中
朝代：宋

表弟今何在，中郎亦漫游。
平生足艱阻，今日倍遲留。
誤辱瓊瑶報，兼蒙札翰投。
南窗五更月，常照别離愁。
與崔德符田元邈別後奉寄
作者：呂本中
朝代：宋

處僻猶多事，陪公得暫閑。
直緣怕酒去，不爲憶家還。
苦語知無策，微官直強顔。
高城更南望，林斷有青山。
與李似宗别後奉寄
作者：呂本中
朝代：宋

昔者相過今幾時，心期雖在事多疑。
滯留江海君先病，悵望雲山我欲歸。
老境猶存作詩苦，故人多有食言肥。
漢陰老父如無事，肯復逢人論是非。
與李夫言諸人分題得之字
作者：呂本中
朝代：宋

人生行樂耳，此去復何之。
酒憶侯公聖，月如京兆眉。
未須誇敏捷，或恐勝肥癡。
不作別離見，却憂兒輩知。
與范益謙炳文叔儀步月
作者：呂本中
朝代：宋

歲月忽已過，羈窮非獨今。
稻塍分白水，月影上清陰。
畎畝平生事，江湖他日心。
相過無百步，猶覺費追尋。
與范益謙飲有懷才仲
作者：呂本中
朝代：宋

范郎醉倒西風前，夜思趙子起不眠。
與渠別來今幾年，細數往事如雷顛。
塵埃刺促今尚賢，問我北行詩幾篇。
殘篇斷簡棄不編，鶴鳴九皋鳶唳天。
燕雀欲上無寅緣，江湖舊游性所便。
我先往矣君加鞭，更呼趙子來同船。
與諸弟諸李同登塔山愚壁以事不能来因成二絕·其一
作者：呂本中
朝代：宋

李家漾南江漫流，幕阜山前春更愁。
無人肯會西來意，且作小詩盟白鷗。
與諸弟諸李同登塔山愚壁以事不能来因成二絕·其二
作者：呂本中
朝代：宋

道人不來花滿山，蹇驢出沒松聲間。
待約江頭今夜月，與渠他日報平安。
與諸舍弟游董村
作者：呂本中
朝代：宋

來往無十里，頗能妨晝眠。
疏籬董村水，遠樹洛城煙。
酒薄詩牽強，身閑病接連。
荒田點殘雪，知在甬山前。
與錢遜叔飲酒分韻得鳥字
作者：呂本中
朝代：宋

客游等浮萍，歲事如過鳥。
逢公得一笑，不厭古寺悄。
雨聲喧客耳，燭影吹半裊。
宿酲未及解，更覺惡韻擾。
時方足艱虞，身未識要妙。
如何一杯酒，便出萬物表。
别公願一言，使我意易了。
興安靈渠
作者：呂本中
朝代：宋

淡日輕風細雨餘，陰陰溪柳映溪蒲。
清流平岸舟行疾，野鳥時聞聲自呼。
舍東舊有花數百株自去歲大雨道路阻絕不復可尋感歎成詩
作者：呂本中
朝代：宋

無數新花替舊叢，兔葵高卧占春風。
向来桃李成蹊處，今在陂塘渺莽中。
舟行次靈璧二首·其一
作者：呂本中
朝代：宋

往来湖海一扁舟，汴水多情日自流。
已去淮山三百里，主人無念客無憂。
舟行次靈璧二首·其二
作者：呂本中
朝代：宋

小市荒橋貫濁河，故人雖在嬾誰何。
只因遠地經過少，更覺新年坐卧多。
舟行至桐廬
作者：呂本中
朝代：宋

乘舟待潮發，一日到桐廬。
物色寒初甚，溪山畫不如。
往來真是夢，親舊不須書。
猶勝鴟夷在，時容託後車。
苦陰
作者：呂本中
朝代：宋

破臘冬仍在，逢正陰更頻。
寒流未解凍，雪意欲妨春。
畏病還疏酒，逃寒懶見人。
郊東小桃李，還是一番新。
苦雨
作者：呂本中
朝代：宋

雨添東澗連西澗，雲斷前山起後山。
野水到門人去盡，昏煙迷樹鳥飛還。
江天日月渾無色，客路風埃只强顔。
舞石至今隨燕乳，裁詩不復哭龍慳。
范伯言藥隱
作者：呂本中
朝代：宋

烈士故徇名，中民但榮官。
寧知陋巷士，堅坐有餘歡。
出從聖師游，歸坐守一簞。
出門視天壤，密邇心自寛。
范侯嬾仕宦，决意歸西山。
西山有藥隱，此地可盤桓。
誓將從古人，上追孔與顔。
有田可以耕，有屋可以安。
寧能伴兒曹，日夜不得閑。
我亦倦游者，世味更百難。
夢寐想君家，父子兄弟間。
便當卜隣居，一生長往還。
相依得情話，出語清肺肝。
後生有郢質，更爲斵其漫。
君行問安否，此盟當未寒。
范縣丞惠雙鷄
作者：呂本中
朝代：宋

羸病不能除肉味，每逢齋缽愧餘生。
雙鷄未可爲公饍，留與山僧報五更。
荔子
作者：呂本中
朝代：宋

南征未厭苦關山，荔子今年已厭餐。
時有野僧來獻供，每煩佳士約同槃。
門前炎暑三伏旱，坐上冰霜六月寒。
他日一尊須念此，中州傳買半棃乾。
荷珠
作者：呂本中
朝代：宋

誰倩亭亭着意擎，風中零亂月中明。
渾無定處光偏潤，正值圓時影最清。
曲檻落江欹一串，橫塘點碧夢三更。
絕憐蕩漾波心裏，添得連宵細雨聲。
菩薩蠻
作者：呂本中
朝代：宋

客愁不到西池路。殘春又逐花飛去。今日傍池行。新荷昨夜生。故人千慮繞。不道書來少。去住隔關河。長亭風雨多。
菩薩蠻
作者：呂本中
朝代：宋

登樓一望南山雪。使君風味如新月。月向雪前明。主人今夜情。平生相與意。老病猶堪記。對酒為君歡。酒杯嫌未寬。
菩薩蠻
作者：呂本中
朝代：宋

高樓只在斜陽裡。春風淡蕩人聲喜。攜客不嫌頻。使君如酒醇。花光人不會。月色須君醉。月色與花光。共成今夜長。
華林書堂漫興
作者：呂本中
朝代：宋

兩樹疏梅草閣前，一池晴日畫橋穿。
論文欲飲先民筆，讀史常期循吏賢。
攜酒閑望野陌間，吟柳外來采桑篇。
應憐百里平蕪寂，漫使寒山片石傳。
葉尚書普光明庵
作者：呂本中
朝代：宋

日月豈不明，明乃有昏晝。
四時所出火，更自表新舊。
寧知普光明，亘古不傳授。
獨照萬物表，不見所成就。
遠乃包須彌，近不間圭竇。
茫茫濁水源，我此明亦透。
尚書所居庵，草木甚癯瘦。
收藏萬丈光，歛退著懷袖。
至寶久不耀，却立萬夫後。
我願從公游，昏病方待救。
先持此微言，遠寄爲公壽。
董村歸路馬上口占
作者：呂本中
朝代：宋

水聲高下竹回環，薄酒無功不耐寒。
白塔忽從林外出，青山常在馬頭看。
蔬食三首·其一
作者：呂本中
朝代：宋

殺物以活己，肉食固多慚。
况無一事勤，敢于滋味貪。
今晨病少間，調羮有酸鹹。
居然飽笋蕨，自足慰清饞。
蔬食三首·其三
作者：呂本中
朝代：宋

夫子釣不綱，于理已不隱。
浮屠斷食肉，此語說始盡。
人生慣便習，奉法乃不謹。
要當守淡薄，萬事可堅忍。
蔬食三首·其二
作者：呂本中
朝代：宋

磨刀向猪羊，渠有千種苦。
廚人盡心力，博汝一笑許。
此道在忠恕，觀彼更觀汝。
聖人雖未言，寧可自莽鹵。
處暑
作者：呂本中
朝代：宋

平時遇處暑，庭戶有餘涼。
乙紀走南國，炎天非故鄉。
寥寥秋尚遠，杳杳夜光長。
尚可留連否，年豐秔稻香。
虞美人
作者：呂本中
朝代：宋

平生臭味如君少。自是君難老。似儂憔悴更誰知。只道心情、不似少年時。春風也到江南路。小檻花深處。對人不是憶姚黃。實是舊時風味、老難忘。
虞美人
作者：呂本中
朝代：宋

梅花自是於春懶。不是春來晚。看伊開在眾花前。便道與春無分、結因緣。風前月下頻相就。笑我如伊瘦。幾回衝雨過疏籬。已見一番青子、綴殘枝。
蛇
作者：呂本中
朝代：宋

山雲樓起風旋磨，百毒乘陰出相賀。
中庭夜夜蛇作堆，草堂病夫愁欲破。
時須兵子設符呪，更遣貍奴旁坐臥。
雖非當道白帝子，恐是多年老書佐。
蛟龍變化未可量，草莽連崗足逋播。
農夫催租正苦辛，莫向零陵作奇貨。
蝶戀花
作者：呂本中
朝代：宋

巧語嬌鶯春未暮。楊柳風流，恰過池塘雨。芳草滿庭花滿樹。無情胡蝶飛來去。睡起小奩香一縷。玉篆回紋，等個人分付。桃葉不言人不語。眉尖一點君知否。
行至醴陵寄故人
作者：呂本中
朝代：宋

淺溪沙磧寒，月白樹影疏。
我行天一角，所至尚躊躇。
偶逢勝絕地，不異嵩潁居。
臨流遂忘歸，黙坐數游魚。
寧知胡馬閙，江縣已丘墟。
故人亦未來，一旬三寄書。
不必問淺深，但當膏子車。
新霜隨北風，慘慘度重湖。
相尋近五嶺，慎勿厭長途。
衛青
作者：呂本中
朝代：宋

將軍相繼出天山，漢主吞胡意未闌。
本自無心接賓客，故人猶有一任安。
衡州逢解子中别後奉寄
作者：呂本中
朝代：宋

我來筠水陽，君亦發章貢。
相逢瀟湘門，及此兵未動。
卧聞羽書馳，起已行者衆。
匆匆不及款，尚辱苦語送。
慨然念平生，相從已如夢。
交游半生死，所至多罅縫。
我衰學不入，君亦老未用。
熟知一世中，有此九鼎重。
子賤則君子，閔子言必中。
師門未遽絕，斯文實天奉。
别離又幾日，坐想發孤諷。
衡州逼南嶽，湘水寒不凍。
頗傳江西擾，盜賊已放縱。
往從田蘇游，此樂不得共。
衢州路中
作者：呂本中
朝代：宋

今日衢州路，師奴不共行。
阿童渾似汝，只是太粗生。
西施舌
作者：呂本中
朝代：宋

海上凡魚不識名，百千生命一杯羮。
無端更號西施舌，重與兒曹起妄情。
西樓
作者：呂本中
朝代：宋

小院無人日自長，隔簾時有芰荷香。
客游未作安居計，更借西樓一夜涼。
西歸舟中懷通泰諸君
作者：呂本中
朝代：宋

一雙一隻路傍堠，乍有乍無天際星。
亂葉入船侵破衲，疾風吹水擁枯萍。
山林何謝難方駕，詩語曹劉可乞靈。
酒碗茶甌俱不厭，爲公醉倒爲公醒。
西江月
作者：呂本中
朝代：宋

渺渺風吹月上，濛濛霧挾霜回。百年心事老相催。人在夕陽落外。有夢常嫌去遠，無書可恨來遲。一杯濁酒兩篇詩。小檻黃花共醉。
西江月
作者：呂本中
朝代：宋

酒罷悠揚醉興。茶烹喚起醒魂。卻嫌仙劑點甘辛。衝破龍團氣韻。金鼎清泉乍瀉，香沈微惜芳燻。玉人歌斷恨輕分。歡意厭厭未盡。
見信民舊書有感
作者：呂本中
朝代：宋

蝸涏狼籍閣殘書，仿佛黄公舊酒壚。
試問東山謝安石，不知能似此人無。
覲竺閨女
作者：呂本中
朝代：宋

澹妝素抹舊羅衣，雅致天姿覲竺歸。
始信若耶溪畔女，何須珠翠館娃妃。
觀甯子儀所蓄維摩寒山拾得唐畫歌
作者：呂本中
朝代：宋

君不見寒山子，垢面蓬頭何所似。
戲拈拄杖喚拾公，似是同游國清寺。
又不見維摩老，結習已空無可道。
牀頭誰是散花人，墮地紛紛不須掃。
嗚呼妙處雖在不得言，尚有丹青傳百年。
請公着眼落筆前，令我琢句逃幽禪。
異時净社看白蓮，莫忘只今香火緣。
觀甯子儀朝奉山堂諸石三絕·其一
作者：呂本中
朝代：宋

箇中真味久難忘，但覺人間萬事忙。
今日爲公留不得，剩分詩思入山堂。
觀甯子儀朝奉山堂諸石三絕·其三
作者：呂本中
朝代：宋

知公心似山堂石，悮落人間几案間。
今日風光已相負，看朱成碧未能還。
觀甯子儀朝奉山堂諸石三絕·其二
作者：呂本中
朝代：宋

向人懷抱終何有，過眼峥嶸得暫醒。
更喚秦髯與湔祓，爲公題作小南屏。
言志
作者：呂本中
朝代：宋

馮驩客傳舍，彈鋏歌不已。
託身孟嘗君，惟有一劍耳。
何事食無魚，何事出無輿。
先生猶有劍，至我劍亦無。
一來曹南郡，優游聊自娱。
春風吹我衣，春草生庭除。
小便胞略轉，晚髮手自梳。
仰面送歸雁，低頭羨游魚。
幸有薄薄酒，浸漬滿腹書。
安得待天命，吾心亦何如。
長鋏莫漫彈，何必憶吾廬。
記夜
作者：呂本中
朝代：宋

殘暑薰炙人，安夢不得長。
忽蒙千里風，慰此六尺牀。
高梧舞清影，上懸明月光。
初知枕簟穏，未厭塵土忙。
中宵有臭蟲，其大如蛣蜣。
排闥觸屏帳，怒欲凌空翔。
熟視不得名，但見兩翼張。
本草所不載，爾雅所未詳。
夏蟲盛百族，此物尤猖狂。
東窗不得睡，幸無疾病妨。
惜哉有知物，點汚此微涼。
人生要更事，美惡無不嘗。
悉除糞壤念，頓悟服食方。
去爲千丈松，凜然衝雪霜。
慎勿學瓜瓠，置身籬落傍。
訪張鑑秀才兄弟
作者：呂本中
朝代：宋

眼看霍霍萬錢食，便就匆匆五鼎烹。
何似張侯五兄弟，閉門相對飽芹羮。
訪晁季一
作者：呂本中
朝代：宋

近人鳥雀昆弟語，堆案簿書鳬鶩行。
是中亦自有佳趣，公但徐之渠自忙。
西風忽来涼月曉，楓葉蘆花秋意少。
勸君多飲莫多談，截斷中流公更参。
訪晁進道歸
作者：呂本中
朝代：宋

樹陰殘雪半成泥，尚想狂花一尺圍。
小雨似酥黄草盡，澄江如練白鷗飛。
未辭酒炙爲公費，政恐親知見面稀。
南市津頭行艓子，無人識我醉中歸。
訪秦氏北莊
作者：呂本中
朝代：宋

午日城西路，籃輿疑舊尋。
稻田疏野水，草徑接秋陰。
飯憶分盤玉，書藏遺子金。
不須千里目，枉費百年心。
試院中作
作者：呂本中
朝代：宋

職事侵人畏作官，略偷身去不能還。
樹移午影重簾静，門閉春風十日閑。
尚有文書遮病目，却無塵土犯衰顔。
故人何處蓬籠底，看盡江南江北山。
試院中作二首·其一
作者：呂本中
朝代：宋

客夢斷復續，角聲寒更長。
疏籬擁殘月，老木犯新霜。
閗縶身何恨，馳驅汝自忙。
稍知詩有味，復恐道相妨。
試院中作二首·其二
作者：呂本中
朝代：宋

諸生未下筆，客子且安眠。
老覺文章退，官憂簿領纒。
短檠仍有味，高枕自無緣。
但願無他苦，今年如去年。
試院中呈工曹惠子澤教授張彦實
作者：呂本中
朝代：宋

十日虚房罷送迎，不知新雁已南征。
忍窮有味知詩進，處事無心覺累輕。
殘葉入簾收薄暑，破窗留月漏微明。
知公坐穏無他念，識我階前拄杖聲。
試院中呈諸同官
作者：呂本中
朝代：宋

老眼文書便一窗，短檠風味竹方床。
洛陽甲子清明近，海內交游道里長。
漸欲着身舡尾上，不能尋汝馬蹄旁。
慢紅夭綠無多事，紫蝶黄蜂各自忙。
試院夜坐
作者：呂本中
朝代：宋

急雨翻燈夜不眠，小牀欹側似乘船。
平生萬事不如意，病後一身私自憐。
海中神仙渺茫裏，方外酒徒憔悴邊。
本自無心覓餘地，問公何苦愛逃禪。
試院鎖宿數日未出
作者：呂本中
朝代：宋

一閉幾十日，春風能幾時。
悮尋高士傳，虛負老人期。
酒或知愁處，人應笑我癡。
衰顔已無緒，仍對折殘枝。
謁陶朱公廟
作者：呂本中
朝代：宋

悠悠千載五湖心，古廟無人鎖綠陰。
爲問功成肥遯後，不知何術累千金。
謁雍道士
作者：呂本中
朝代：宋

紛紛乾沒混泥沙，暫遣塵言掛齒牙。
妙畫已歸三語掾，壯游空記五侯家。
古壇背日藏芳草，小樹留春放晚花。
能共山翁同活計，隔林分聽一池蛙。
謁韓文公廟陽山
作者：呂本中
朝代：宋

雄文峙華嵩，高詞燦星斗。
孝思古人齊，名出當時右。
少小懷經綸，志氣頗自負。
束带入柏臺，極力排姦醜。
讒言如青蠅，正立無所苟。
貶官宰陽山，萬里困奔走。
松竹羅縣齋，黄卷不離手。
地偏難蠻風，吏民歸化誘。
至今數百年，流俗獨淳厚。
山川發清奇，與公俱不朽。
我來拜遺像，肴蔬薦芳酒。
指石哦公詩，一洗胸中垢。
謙上人清湍亭
作者：呂本中
朝代：宋

道人結庵殊未就，先起小亭山左右。
不將溪水濯塵埃，且以清湍爲客壽。
雲烟映靄作春濃，草木堅枯辨秋瘦。
客來相對兩無語，豈有浮辭問時候。
一生行脚如夢覺，天意似于君獨厚。
我今留滯未得往，想像此亭如故舊。
再三伸紙誦清詩，已勝開尊飲醇酎。
簞瓢可樂不淡薄，蘭菊重生足滋茂。
他時有暇更分題，此游未落諸公後。
謝人惠陳家紫
作者：呂本中
朝代：宋

煩君惠我陳家紫，萬里漂流合得嘗。
莫道聞名不相識，舊隨籩實到吾鄉。
謝人送牡丹
作者：呂本中
朝代：宋

晚風初染嫩鵝黄，小雨仍添百和香。
折與病夫元不稱，玉瓶留待冶游郎。
謝人送瓊花白沙人謂瓊花爲無雙花戲成兩絕·其一
作者：呂本中
朝代：宋

凝塵欲滿讀書窗，忽有瓊花對小缸。
更喜風流好名字，百金一朵號無雙。
謝人送瓊花白沙人謂瓊花爲無雙花戲成兩絕·其二
作者：呂本中
朝代：宋

斷腸風味久難尋，尚有名花寄此心。
折盡長枝已春晚，只宜涼月不宜陰。
謝人送詩
作者：呂本中
朝代：宋

堅坐少愉樂，欲行還滯淫。
時蒙七字句，可慰十年心。
歲晚日晷短，天寒霜雪侵。
主人不厭客，敢辭酒杯深。
謝人送酒
作者：呂本中
朝代：宋

他鄉逢故人，已覺意氣盛。
得君雙榼酒，起我終日病。
清如兩龔潔，氣出徐邈聖。
乃知無功鄉，欲往有捷徑。
一盃我已足，不必待歷聘。
扁舟下東陽，此計或未定。
尚欲尋舊盟，短拙恐未稱。
先生肯降臨，時掃一室淨。
謝任伯夫人挽詩
作者：呂本中
朝代：宋

幽蘭在深山，無人終自芳。
豈伊桃李顔，取媚少年腸。
高氏有潛德，奕世被輝光。
自其父祖来，低首不肯昂。
夫人生既賢，豈止秀閨房。
出身事夫子，和鳴更鏘鏘。
笙鏞列兩序，圭幣羅中堂。
云何去日遠，遂棄凌風翔。
伋也奉慈訓，將見久必昌。
瞻彼汝南路，松柏泣新霜。
凄然馬鬛封，千歲終不亡。
謝周侍郎送木瓜
作者：呂本中
朝代：宋

染以猩猩血，緣以刺繡文。
天生此碩果，似是百果君。
杯槃快先覩，便足張吾軍。
雅宜椽燭照，正合侑金尊。
環橙與大柑，其從蓋如雲。
我病日已衰，故人時見存。
晨興有奇事，此果蒙光分。
開緘見珍異，坐使童僕奔。
把玩不去手，舉室生清芬。
所恨茅屋底，著此大不倫。
瓊琚永不報，拙句聊相聞。
謝宇文漳州送茶
作者：呂本中
朝代：宋

暑氣侵人病逾劇，虚堂坐調出入息。
漳州太守送茶來，王圭小鳳俱無敵。
太守憐我病無語，故遣此茶相勞苦。
千金一餅君未許，百金一盞如潑乳。
其它鬬芽未足數，下視紛紛等塵土。
病夫未飲病先愈，坐覺爽氣生肺腑。
城中車馬閙如雨，更有樂善如君否。
謝幽巖長老送荔枝二首·其一
作者：呂本中
朝代：宋

年來疾病日衰頹，咫尺閩山懶便回。
不是幽巖老尊宿，更無人寄荔枝來。
謝幽巖長老送荔枝二首·其二
作者：呂本中
朝代：宋

荔子焦乾久未嘗，今年霜下始聞香。
幽巖闊略庵前事，容得先生爲口忙。
謝新酒螃蟹
作者：呂本中
朝代：宋

提壺滿送小槽春，尖團未霜亦可人。
略借畢郎左右手，爲公一洗庾公塵。
謝方倅惠炭
作者：呂本中
朝代：宋

寒壓新春雪不融，布衾如銕坐衰翁。
煩君又送南山炭，更放殘爐一夜紅。
謝曾台州送梅·其一
作者：呂本中
朝代：宋

不辭深坐轉衰頹，養病仍無酒一杯。
尚喜故人相勞苦，臘前先送一枝梅。
謝曾台州送梅·其二
作者：呂本中
朝代：宋

甕間吏部久不見，江東步兵那得知。
故人憐我太寂寞，一枝梅送兩篇詩。
謝楊紹祖惠玉友
作者：呂本中
朝代：宋

我來閩中居，中熱久斷酒。
端居苦無事，神氣思內守。
故人憐我病，小缸送玉友。
極知此不凡，嶺海見未有。
感君意則重，納約况自牖。
欣然洗盞嘗，不待捧素手。
空杯貯玉色，一洗市沽醜。
坐令百疾去，敢復望升斗。
從令破酒戒，可以入道不。
謝滕尉送梅
作者：呂本中
朝代：宋

破帷冷落不禁風，疾病深藏稱懶慵。
忽有梅花來陋巷，喜聞春信出初冬。
未須趁雪爭先睹，尚恐衝寒不滿容。
會約君家好兄弟，他年尊酒便相從。
謝潘義榮送菊二首·其一
作者：呂本中
朝代：宋

經旬霖雨足莓苔，忽喜雙盆送菊來。
已似風霜憔悴損，主人云是待晴開。
謝潘義榮送菊二首·其二
作者：呂本中
朝代：宋

漸開粉白間微黄，肯與新橙一例香。
送與衰翁元未稱，且留青蕋作重陽。
謝無逸秦處度諸人皆許省試後見訪冬夜有懷作此詩寄之
作者：呂本中
朝代：宋

八年去東都，觸事無一好。
沈綿淹歲時，憂虞滿懷抱。
欲歸故里閭，稀復舊耆老。
悠悠歲欲盡，忽忽身向老。
小堂佳有餘，所恨来不早。
饑蟲語夜霜，疏星亂衰草。
支撐壞壁高，側轉寒木小。
詩書久棄置，詞林迹如掃。
佳人何時来，路遠音信少。
庭前冬開花，扶杖起千繞。
春風回馬首，清尊待君倒。
先期留酒錢，仍須具梨棗。
謝范子儀見寄因次其韻
作者：呂本中
朝代：宋

疾病深藏一事無，眼從昏澁廢看書。
清詩忽覩驚人句，遠道如瞻使者車。
頗放溪山時入座，不妨賓客醉騎驢。
傳家事業風流在，早晚還朝得盡攄。
謝趙士原送酒·其一
作者：呂本中
朝代：宋

小雨生涼挽未回，只愁殘暑悶風雷。
老人端坐氣如縷，更進先生雨一盃。
謝趙士原送酒·其三
作者：呂本中
朝代：宋

老來疾病與時添，苦怕香醪如蜜甜。
安得瀉缾清似水，主人應未笑無厭。
謝趙士原送酒·其二
作者：呂本中
朝代：宋

早來取酒瓶已空，對琖不復能從容。
出門更值督郵苦，住鬲猶憎琥珀濃。
謝趙士原送酒·其四
作者：呂本中
朝代：宋

愛君好句能勝酒，顧我無心久似灰。
老病深藏如怯暑，未妨初伏送詩來。
讀亡弟由義舊詩有感
作者：呂本中
朝代：宋

平昔烏衣游，盛事寄青史。
後生見頭角，唯子與夫子。
奈何阻中涂，去我適蒿里。
三年莫春日，西郊漫桃李。
才難聖所嘆，反是俗眼瞇。
坐看玉壺冰，終污青蠅矢。
銜憤已成疾，傷讒空忍死。
雪涕別時言，歷歷猶在耳。
嗚呼骨肉親，遺恨有如此。
吾生復亡聊，念爾中夜起。
讀君離別篇，沈吟淚如水。
讀史
作者：呂本中
朝代：宋

陳壽謂諸葛，將略非所長。
私恨寫青史，千古何茫茫。
謗議終自破，公論不可當。
是非倘可定，青蠅果何傷。
讀司馬公集解大玄
作者：呂本中
朝代：宋

京城半年圍，道路三月病。
輕舟過江來，所向復未定。
客房夜涼冷，氣體亦粗勝。
月穿窗罅白，風入桐葉勁。
挑燈讀太玄，愛此頃刻靜。
物數極三甲，此理本天命。
首贊則分行，故未及世應。
古曆漢則亡，易實更三聖。
哀哉楊子雲，上與數子競。
雖云耗心力，固自有捷徑。
後來司馬公，獨斂衆說盛。
錙銖判訛謬，一宗蒙是正。
讀玄則知易，此實公所證。
如何少年子，便欲獻譏評。
我老未知學，讀此知不稱。
掩卷坐搔首，一洗肝肺淨。
明朝尋故人，此語殊未竟。
讀太真外傳
作者：呂本中
朝代：宋

上盡馬嵬路，東風吹舊京。
乾坤已新主，草木自秋聲。
錦襪千年恨，皇輿萬里程。
寧知挽船士，亦有别離情。
讀易
作者：呂本中
朝代：宋

春温瘡疥繁，衣敝蟣蝨細。
頹然坐南軒，讀易初有味。
初看象數殊，忽此爻彖異。
紛紛者衆說，行各半途滯。
大言累千百，雜說記一二。
坐令天人分，復以小大計。
或強出枝葉，或自起旒贅。
孰能言語表，能使意獨至。
空中本無華，眼病因有翳。
沈思忽有得，是則入精義。
吾生晚聞道，歲月今少憩。
遺經日在眼，似足了一世。
臨流濯垢衣，尚勿惜餘棄。
讀易
作者：呂本中
朝代：宋

江北江南公不歸，人言公懶笑公痴。
閉門端坐讀周易，直過新春圍閉時。
讀書
作者：呂本中
朝代：宋

老去有餘業，讀書空作勞。
時聞夜蟲響，每伴午雞號。
久靜能忘病，因行得出遨。
胡爲良自苦，膏火自煎熬。
讀東坡詩
作者：呂本中
朝代：宋

命代風騷第一功，斯文到底爲誰雄。
太山北斗攀韓愈，琨玉秋霜敵孔融。
不見陸機歸洛下，只聞張翰過江東。
廣陵雅操無人繼，六十餘年一夢中。
讀秦碑
作者：呂本中
朝代：宋

秦人跨九州，欲以傳萬世。
立石名山傍，往往章得意。
至今見遺刻，字體甚雄異。
壯哉蒼蘚文，未改回屈勢。
風雨所侵蝕，中有千丈氣。
嚴如虬龍蟠，深若鐵石利。
餘威到山鬼，謹守敢失墜。
漢魏能書人，亦豈可睥睨。
未能識藩籬，何止趁姿媚。
初無一日雅，但有三舍避。
文章又奇古，遷雄蓋苗裔。
觀其所稱述，肯爲尊者諱。
巧言未大失，末乃爲俗累。
嗚呼結繩前，此又誰與記。
君臣共無爲，垂拱天下治。
春秋紀日月，大易垂彖繋。
嬴氏厭休息，動以衡石計。
斯翁變古文，程邈分篆隸。
自此更滋蔓，日以趨簡易。
馳驅千百年，漫有紙筆費。
誰能罷煩文，盡掃諸天外。
此書雖見存，或以少爲貴。
持此槁木枝，我亦無甚愧。
讀舊詩有感
作者：呂本中
朝代：宋

但聞微雨響梧桐，不悟高樓盡日風。
團扇向人仍有意，短檠于汝漸無功。
悮游兀者形骸外，恐墮淵源雲霧中。
剩攪饑腸供好句，爲君常占一生窮。
讀陶元亮傳·其一
作者：呂本中
朝代：宋

我愛陶彭澤，解言歸去来。
醉眠猶遣客，却使世人猜。
讀陶元亮傳·其二
作者：呂本中
朝代：宋

我愛陶彭澤，不求弦上聲。
琴中如有趣，曾遣幾人聽。
谷隱堂
作者：呂本中
朝代：宋

汝州城南二十里，栖畝山前足山水。
老人中開谷隱堂，草屋疏簷對山起。
南橫秀嶺石官道，想像此堂容此老。
堂前茂林浮春煙，堂後池溏多白蓮。
前池紅蓮開更早，正與茂林相對好。
開軒看蓮看不足，遠望少室如碧玉。
碧玉如屏掩此堂，老人與世已相忘。
胡馬揚塵不容駐，萬里奔波失歸路。
客舟不顧生事窘，所至有堂名谷隱。
大榜灰飛小榜存，至今長在對衡門。
澗上丈人肯已冷，中原舊事空銷魂。
老人本是山中客，四海爲家無住宅。
家人清坐已忘貧，何曾更問堂寬窄。
貞女峽
作者：呂本中
朝代：宋

欲上貞女峽，江險未敢行。
豈是畏江險，愧此貞女名。
時經喪亂後，世不聞堅貞。
烈士久喪節，丈夫多敗盟。
寧聞閨房秀，感義不偷生。
窮荒禮法在，尚此留佳聲。
時事有通塞，江流無濁清。
欲行勿憚險，爲君先濯纓。
賀州周秀才
作者：呂本中
朝代：宋

青松着城市，不辭塵土侵。
忍恥伴桃李，肯言歸故林。
交游在貧賤，始見平生心。
周侯客異縣，屢蒙金玉音。
殷勤不我厭，自昔以至今。
使其小富貴，未必能相尋。
豈謂子誠然，此風風今則深。
子行轉嶺海，歲莫足愁陰。
路多資賊窘，往往未能擒。
加鞭策駑馬，欲往無滯淫。
故人散天涯，所到足崎崟。
相逢儻見及，道我病難侵。
賀州聞席大光陳去非諸公將至作詩迎之
作者：呂本中
朝代：宋

五年避地走窮荒，嶺海江湖半是鄉。
歡喜聞君俱趣召，衰頽如我合深藏。
曉寒已靜千山瘴，宿霧先吞萬瓦霜。
日日江頭望行李，幾回驅馬度浮梁。
賈誼
作者：呂本中
朝代：宋

孔丘墨翟並稱賢，始信先生學未堅。
何事退之傳此謬，亦將餘論點遺編。
贈一上人
作者：呂本中
朝代：宋

偶從嶺嶠轉江東，得向疏山見一公。
所至共游常草草，爾來相遇更匆匆。
晁郎埋骨虛無裏，璧老收聲蒼莽中。
二十餘年往還事，半隨秋雁落寒空。
贈一上人
作者：呂本中
朝代：宋

細褥紗幮卧軟綾，豈知秋色到襄陵。
饑烏乍定門門樹，寶塔新晴夜夜燈。
晚菜聊充肉一臠，殘林才當飯三升。
平生積嬾成驕惰，慚媿空房獨坐僧。
贈了老
作者：呂本中
朝代：宋

前年見公滄海上，法會堂堂萬騎将。
今年見公浙河東，猶是當時舊老翁。
送行更有天童老，騏驥齊驅獵霜草。
野狐射干膽欲破，不但獨噴羣馬倒。
我衰且病百念絕，便得從公不爲早。
忘情遁跡亦未是，言與不言俱一掃。
世人擾擾不歸家，公行問渠有何好。
贈人
作者：呂本中
朝代：宋

中表多離隔，情親子獨賢。
心游衆目外，氣出萬夫前。
米賤猶堪飽，官閑不記年。
春風上嚴瀨，爲我略回船。
贈人
作者：呂本中
朝代：宋

他年好兄弟，見我嶠南時。
相對能忘病，清言可療饑。
後生寧復有，末俗漫相疑。
尚想閑居處，疏燈守破帷。
贈人
作者：呂本中
朝代：宋

剩作閑官不計年，得公相近轉翛然。
飽諳文字能生病，始信虚空不住禪。
水澁船回休進棹，路長馬倦莫加鞭。
漫成拙句爲公壽，要作新正第一篇。
贈人
作者：呂本中
朝代：宋

堅卧因循欲過冬，故人無復馬牛風。
得君好句能忘病，笑我長饑不諱窮。
清夢肯嫌齋舍冷，破囊常伴酒杯空。
新正所願長窮健，剩作歌詩準備公。
贈人四首·其一
作者：呂本中
朝代：宋

病欲相尋久未能，虎丘山下在家僧。
諸方本末須君記，拈出叢林舊葛藤。
贈人四首·其三
作者：呂本中
朝代：宋

跬步無功已厭遲，後生誰復肯從師。
無人識子閑居意，手冷深藏只自知。
贈人四首·其二
作者：呂本中
朝代：宋

昔年曾侍老姑傍，誨我全身只退藏。
長恐風流便疏遠，子猶他日及升堂。
贈人四首·其四
作者：呂本中
朝代：宋

三江古路更深居，白首窮經一丈夫。
借問新年入城市，亦曾頻到虎丘無。
贈信民
作者：呂本中
朝代：宋

五年客符離，端坐受貧病。
從来疏出門，今乃懶成性。
官多豪富郎，分明與時競。
取醉不論錢，定無塵生甑。
豈但相娱樂，頗復自賢聖。
汪侯雖官居，笑語怯豪橫。
折腰衆人後，瓊林自輝映。
背後足官府，眼前謬恭敬。
偷閑過草堂，遣興眯眼浄。
雖非醉紅裙，清談却差勝。
秋高數能來，勿厭阻泥濘。
贈别范一哥
作者：呂本中
朝代：宋

相送不嫌遠，詰朝當語離。
文詞知子進，道路覺吾衰。
力疾終無補，徐行敢厭遲。
臨分更回首，苦語漫成詩。
贈友
作者：呂本中
朝代：宋

子來已冬深，僅得數夕款。
寒窗聽談道，未厭白日短。
從來不飲酒，萬事付茗盌。
别去今幾日，荒階月猶滿。
贈吳周保
作者：呂本中
朝代：宋

舊琴無譜亦無絃，子獨深求不許年。
正以安閑有餘地，不因言語悟先天。
論詩再到新刪後，讀易仍窺未畫前。
老病相逢聊一笑，非關無地可逃禪。
贈唐充之兼簡益中
作者：呂本中
朝代：宋

三年白沙看江山，可當中原故人面。
今来千里逢故人，笑談却作江山見。
江山故人不相遠，平生志願于君滿。
唐侯獨立一代無，張侯與之來集枯。
老松本自歲寒外，良馬不畏長途驅。
饑年百室仰粟廪，暑路六月懸冰壺。
念昔關汪不相貸，視世好爵如機械。
上書索去不作難，云我未了平生債。
後生少年延頸觀，諸公故人思一快。
基本未定天奪之，賴有君侯數人在。
龍媒已遠風馭回，坐歎四海梁木摧。
爾來老謝又繼往，但覺眼界常塵埃。
長江無津出光怪，迥野入夜開風雷。
此語不誣君可驗，請君更討防身劍。
贈唐虎
作者：呂本中
朝代：宋

白酒因循久絕傾，小詩聊復贈君行。
故人若問庵中事，但道春來太瘦生。
贈夏庭别兄弟
作者：呂本中
朝代：宋

披沙揀金勤乃見，讀書何止須百遍。
如君心期已不凡，况有長兵可鏖戰。
一寒濕薪薰病目，君但讀書聲徹屋。
僧房夜永燈火足，更肯襆被來同宿。
贈孫廣伯
作者：呂本中
朝代：宋

人皆笑君拙，我獨喜君直。
拙則世所無，直則未易識。
昔者中丞公，事主以一德。
從容進退間，多士所取則。
朝廷九鼎重，冠冕萬夫特。
塵埃困大路，此老難再得。
至今門下士，必以身許國。
孰知强弩末，而有百鈞力。
賢孫後來秀，見我好顔色。
收功却掃中，欲任門內責。
空弮入善陣，匹馬見勍敵。
不嫌不識察，但恨無此獲。
欲赤莫如丹，欲黑莫如墨。
吾常持此言，以辨主與賊。
苟無牛羊害，則有天地塞。
君能但拙直，亦莫忘黑白。
贈孫首之
作者：呂本中
朝代：宋

子窮非一時，所歷固長久。
自從太平時，以至戎馬後。
今兹益窮甚，所至但縮手。
遂令甑生塵，不止衿見肘。
未能脱身去，且作避地走。
金盤貯火齊，熟視不一取。
溪船下濤江，亦未還南斗。
固知松柏生，必不在培塿。
見我嚴州城，世事嬾到口。
念子抱奇才，有節空自守。
簞瓢在陋巷，世亦如此不。
乘離勿重言，寒甚且飲酒。
贈宗真上人
作者：呂本中
朝代：宋

到處相逢是偶然，淛江湖嶺屢經年。
贈君頌子君休笑，我已新來不問禪。
贈嶺東陳秀才
作者：呂本中
朝代：宋

風吹賀江浪如雪，浮梁左右行人絕。
病夫坐稳懶出行，破屋只愁吹瓦裂。
東縣陳卿忽叩門，笑語歡然相暖熱。
怪我長貧走道路，所至不安寧有說。
鄰州賊報又警急，欲泛扁舟窮百粤。
如君長才亦未用，獨守區區負奇莭。
未能俯首效兒輩，肯便出門探虎穴。
馬羣時致千里足，烈士寧無一時傑。
我復何人敢言事，一世摧頽甘短拙。
幸君無事時一過，喜聽高談健其決。
瘴癘參差畏久留，歲月崢嶸惜輕别。
贈張若虛
作者：呂本中
朝代：宋

病憶江湖去，書無尺寸工。
平時窶人子，忽是富家翁。
活計呻吟裏，交情夢寐中。
獨於張處士，相近數過從。
贈日者張直夫
作者：呂本中
朝代：宋

因循避世不求名，潦倒江湖過一生。
賈誼定能尋季主，子雲先已識君平。
獨行市肆口無語，嬾踏權門身自輕。
看甑生塵只堅坐，世間寧有不平鳴。
贈曾吉甫
作者：呂本中
朝代：宋

荒城少往還，居處喜相近。
欣然得一笑，渠敢有不盡。
詞源久欲竭，此道或少進。
作氣在一鼓，軍士况未憗。
涼風動高梧，塵土朝作陣。
臨溪惜暫别，溪淺雨復吝。
豈無一言贈，以當百鎰贐。
沉綿我未瘳，李君更須慎。
贈李元亮之子李子
作者：呂本中
朝代：宋

往時諸李在江都，文采風流一代無。
每得清詩如小謝，已聞前輩許封胡。
好松久已埋深澗，老馬今猶憶舊途。
令子相逢初未識，尚容衰晚見規模。
贈楊紹祖
作者：呂本中
朝代：宋

城東往還者，相近得楊卿。
處世如無事，爲官不近名。
匣藏防身劍，案有讀書檠。
此外唯尊酒，時時喚客傾。
贈歐陽處士
作者：呂本中
朝代：宋

愛君年少便知足，今君雖老更無欲。
閉門不出動經時，保此無窮清淨福。
黄衣弟子雜僧徒，共守荒郊數椽屋。
門前山水各有態，君但疏籬對脩竹。
直如季路恥有聞，清似之推不言祿。
坐看世事雲變化，一任兒曹手反覆。
上皇龍飛三十春，臨軒亦嘗思異人。
詔書屢下廣搜索，當時幾人能識真。
君時聲名動天子，高臥不起空逡巡。
謾收符籙養丹火，一旦四海生風塵。
我來見君斛嶺下，識君無營真靜者。
殷勤愛我莫遽行，尚肯相從結茅舍。
時當喪亂足淹留，豺狼恣横空山夜。
它年有意過匡廬，更許淵明入蓮社。
贈汪信民之子如愚
作者：呂本中
朝代：宋

四海同門一信民，近淮來往七經春。
生平坎壈不如意，死去聲名多悞人。
漫以文章付兒子，略無毫髮仰交親。
請君但自傳家學，陋巷簞瓢莫道貧。
贈汪莘叔野
作者：呂本中
朝代：宋

汪子宦不達，四海漫聲名。
有弟極磊落，氣宇和而清。
三冬文史足，十年書劍成。
出言見瓌穎，府庫森五兵。
於身則已拙，泛如池中萍。
輕肥置度外，辛苦抱遺經。
乃知佳子弟，必由賢父兄。
念子初来時，我方疾病攖。
相從四寒暑，所歷不可聽。
昏昏醉夢裏，得君時一醒。
擁爐共殘火，軟語當盃鐺。
君亦不我厭，爲我雙眼青。
勿云軀幹小，氣吞横海鯨。
懸榻念文舉，開逕憶淵明。
二子風流遠，感君兄弟情。
窮通有時節，此士爾勿輕。
贈浹上人
作者：呂本中
朝代：宋

一庵便送淵明老，四海共傳摩詰詩。
本自妨人枕邊夢，不能陪汝劍頭炊。
交游大半饑寒裏，疾病中分少壯時。
西寺木魚東寺鼓，三年三見浹闍黎。
贈浹上人一上人
作者：呂本中
朝代：宋

君行南山南，我在北山北。
不聞浴鵠白，但見染絲黑。
老境欲垂垂，快意須得得。
孰知百雉堅，而有一日克。
浹如澗底松，縱老終不踣。
一如雲間鶴，不復可覊勒。
我如千里風，遇此兩鴻鵠。
明珠脫氛翳，曉日破昏塞。
宿障不盡除，胸次猶筆墨。
君看說詩口，乃是拔山力。
冷霜卧偃蹇，歲月飽封殖。
誰能窺藩籬，未易得閫閾。
政當歛光芒，不必須緣飾。
相從無何鄉，敗衲依破裓。
更令好事人，妙語添一則。
贈王周士諸公
作者：呂本中
朝代：宋

空房夜氣清，落月傍簷明。
念我平生友，相望隔荒城。
我老未厭書，破窗猶短檠。
君亦不奈閑，黙坐數殘更。
共結香火社，同尋文字盟。
王子潮州來，一笑冠欹傾。
午飯展僧鉢，村醪傾客瓶。
相逢但談道，絕口不論兵。
未免俗眼笑，屢遭時輩輕。
人生各有趣，小大俱有程。
譬彼澗底松，難伴池中萍。
雲鵬與斥鷃，已矣兩忘情。
一洗瘴海耳，此言君可聽。
贈珪公杲公四首·其一
作者：呂本中
朝代：宋

北歸住江西，塵事日窘束。
兩公時踵門，高誼已絕俗。
空房擁殘火，更許相就宿。
不嫌寒無氊，肯厭飯脫粟。
贈珪公杲公四首·其三
作者：呂本中
朝代：宋

杲固昔所熟，珪亦舊聞名。
江西一聚首，遂寛南去程。
掃除文字習，追尋香火盟。
期君向此道，隱若一長城。
贈珪公杲公四首·其二
作者：呂本中
朝代：宋

杲公玉壺冰，所至自清淨。
珪公出林鶴，肯與雞騖競。
吾窮得兩公，頗覺意氣盛。
未能出艱危，猶足起衰病。
贈珪公杲公四首·其四
作者：呂本中
朝代：宋

堂頭老居士，我識蓋自早。
聲名從少年，閉户今却掃。
公能爲少留，尚可慰枯槁。
欲知主人賢，但看此二老。
贈益謙兄弟
作者：呂本中
朝代：宋

范郎走微官，清固不絕俗。
家常四壁立，腹有萬卷讀。
邇來所爲文，深若泉萬斛。
紆餘風過水，宛轉蟲注木。
諸弟况可人，不但好眉目。
丹穴固出鳳，藍田自宜玉。
行扛九鼎重，頓使一世伏。
聖朝急用士，如子尚窮獨。
乃知德在躬，不必富潤屋。
我病拙文詞，筆鈍如髮禿。
時逢子兄弟，未語心已足。
長空絕纖埃，何處著鳬鶩。
朝來秋氣清，佇看飛鴻鵠。
贈眼醫張子驥郎中
作者：呂本中
朝代：宋

人生所有疾，萬種皆眼病。
由眼不得明，故視有不正。
指白以爲黒，遠邇皆未定。
如何少醫膜，遂失本來性。
今君有妙手，與世脱機穽。
病雖有多端，但以一理勝。
不須望奇功，藥病自相應。
吾觀世間物，唯眼爲至淨。
不容著纖毫，况復計少剩。
自古大醫王，其治有捷徑。
不能添汝明，但要除此症。
鏡有塵則昏，塵本不在鏡。
塵去鏡自明，豈必與物競。
皎潔玉壺冰，澄澈秋月瑩。
坦然望長途，欲往不待倩。
其說甚易知，在汝聽不聽。
請君明其然，說法我已竟。
贈童堯詢蔡楠謝敏行
作者：呂本中
朝代：宋

七年避胡塵，無復少年事。
適從嶺外歸，眼病不識字。
尚幸戎馬間，得見此數士。
蔡童南城傑，所養蓋有自。
兩謝名家子，學已前作似。
相逢眼暫明，已足慰遲暮。
如何捨我去，使我起千慮。
江深羽檄繁，况此日月騖。
猶餘大謝留，與我相近住。
風霜渺墟落，泥土暗道路。
得無經此别，各復走他處。
期君則甚遠，苦語不厭屢。
微言恐遂絕，其誰與調護。
要當發憤求，不欲僥倖遇。
聖門極坦平，渠自有回互。
河清倘有期，未死或可俟。
贈筆工安伋
作者：呂本中
朝代：宋

昔人三年學屠龍，技成不試身已窮。
安生不願洴澼封，嗜好乃與屠龍同。
使世淬礪磨其鋒，側出逆曳求新功。
伋也中立無適從，随所欲用吾能供。
歙溪孕石南山松，四方萬里時一逢。
病夫乍閑百念空，敗毫破管塵埃蒙。
明窗浄几聊從容，眼無列宿羅心胸。
使汝得見文章公，展卷略書吾已慵。
贈范信中
作者：呂本中
朝代：宋

異時攜客醉公家，蠟燼堆盤酒過花。
萬里溪山隔春事，十年風景困胡沙。
鄭莊好客渾如昨，何遜能詩老更佳。
但得尊前添一笑，莫言漂泊在天涯。
贈范十八
作者：呂本中
朝代：宋

君去留不得，我窮前未聞。
如何出籠鶴，更送離山雲。
歲晚逢同志，人稀莫離羣。
肯思臨别語，只用十年勤。
贈荘季路
作者：呂本中
朝代：宋

老矣荘夫子，居閑肯厭貧。
盛時更讀易，憂道不無人。
記往詩猶在，相逢意倍親。
尚期香火社，文字約遺民。
贈蔡九弟十四弟
作者：呂本中
朝代：宋

年來疾病日衰頽，忽報山中兩弟來。
徑欲相從營一醉，未須辛苦便輕回。
贈謝無逸
作者：呂本中
朝代：宋

君不見城南千樹桃，君不見澗底百尺松。
松生偃蹇卧霜雪，桃李一笑隨春風。
百年澗底終自若，桃花猶得暫時紅。
嗚呼志士每如此，衡門高卧不見用，心雖無瑕饑欲死。
贈趙九弟
作者：呂本中
朝代：宋

獨居少還往，況此陰雨天。
疏籬閉岑寂，晝永不得眠。
芳菲隨手盡，樂事缺周旋。
趙郎遠過我，千里一蓬舡。
溫姿破殘夢，妙語爭春妍。
喜逢骨肉親，懶初新少年。
平生金石交，惟爾未改前。
君看嵇與阮，感概後代傳。
贈鄭侍郎
作者：呂本中
朝代：宋

鄭公一勺酒，時與故人傾。
况兹冲和天，草木日向榮。
山茶逞獨艶，著意呈軒楹。
坐中四五客，還來尋此盟。
主人久未厭，頻得倒屣迎。
燒燭夜照花，知公有餘情。
清歌洗俗耳，軟語令心醒。
豈伊鶴頂丹，獨自能傾城。
要令同二妙，相伴作三英。
紛紛桃李花，開謝略不停。
誰知此深院，别有高世名。
我老百事廢，對此眼暫明。
還家不能寐，起坐數殘更。
明朝有新句，更欲煩公聽。
贈鄭侍郎二首·其一
作者：呂本中
朝代：宋

便欲深居過一寒，破窗重覓舊蒲團。
莫年生活如何做，子細煩公指示看。
贈鄭侍郎二首·其二
作者：呂本中
朝代：宋

幾時不過西禪寺，直自初秋到晚秋。
聞道主人憐我病，天寒酒未送新篘。
贈魏承事二絕·其一
作者：呂本中
朝代：宋

雨漲溪渾欲斷橋，水鄉風物轉蕭條。
煩君下筆留春住，令我寒窗不寂寥。
贈魏承事二絕·其二
作者：呂本中
朝代：宋

四十餘年别歷陽，舊游如夢費思量。
眼明見此老居士，聽話舊游如到鄉。
贈魏邦達張彦素
作者：呂本中
朝代：宋

公更深居我更衰，山林膏壤偶同時。
兩年疾病略相似，二老風流應自知。
苦學養生猶有累，不知閑過是無爲。
初冬寄遠無他物，半夜才成一首詩。
贈魏邦達張彦素
作者：呂本中
朝代：宋

橘綠冬未黄，菊老霜變紫。
不知風土佳，但覺日月駛。
閑居得養疾，調氣實在此。
從今便休去，敢復爲物使。
誰能明吾心，旁邑有君子。
赴海陵行次寶應
作者：呂本中
朝代：宋

半升濁酒試蓴羮，賤買魚蝦已厭烹。
淺水依蒲有船過，淡烟籠月更人行。
交游潦倒腸先斷，疾病侵陵涕自横。
北望中原一千里，故人誰復喚歸耕。
赴濟陰留别一公
作者：呂本中
朝代：宋

近别君莫嗟，遠别君莫惜。
往来天壤間，誰爲不相識。
十年幾相别，日月虛棄擲。
見君長江口，已作胡眼碧。
别君廣陵城，妙語摧霹靂。
今别知幾時，復念駒過隙。
坐成千里阻，當有片言益。
不勸君愛身，不勸君强食。
勸君以勇决，萬事要努力。
愚夫之所欣，智士之所戚。
譬如醉而顛，亦有傍震虩。
聲色糾纒人，萬劫困封植。
本自驕惰生，亦以因循得。
實惟招侮慢，豈止礙空寂。
居然耳目內，反務化勍敵。
誰能深山中，弄此無孔笛。
芳草變蕭艾，每爲長太息。
如公定不然，此語當謾憶。
何妨膏腴地，更論去荆棘。
君看一壺用，亦有千金直。
踏莎行
作者：呂本中
朝代：宋

雪似梅花，梅花似雪。似和不似都奇絕。惱人風味阿誰知，請君問取南樓月。記得舊時，探梅時節。老來舊事無人說。為誰醉倒為誰醒，到今猶恨輕離別。
辛酉之冬周提宫埅惠行隔
作者：呂本中
朝代：宋

深冬坐窮閻，未厭風日惡。
今晨起濃陰，正恐雨雪作。
故人憐我寒，垂意到丘壑。
虚堂排竹牖，已覺暖勝昨。
初無窮窒勞，漸有閑適樂。
我生甚易足，所至况旅泊。
不爲御冬計，敢復備隕籜。
偶蒙仁者念，僻處未蕭索。
從今作新年，對酒且斟酌。
辛酉立春
作者：呂本中
朝代：宋

中原擾擾尚胡塵，堅坐江南懶問津。
漫讀舊詩如昨夢，却疑往事是前身。
子桑自了經時病，原憲長甘一味貧。
刺忍雪寒君莫病，土牛花勝已迎春。
近體詩二十韻寄秉之
作者：呂本中
朝代：宋

憶昔春將暮，分攜桂嶺邊。
落花依斷隴，飛絮滿長川。
風急吹殘雨，雲開放曉天。
山光如欲動，草木不勝妍。
沽酒□村市，停驂近郭田。
臨行思款曲，已别更流連。
治邑煩游刃，編氓荷息肩。
高牙久藏巧，篤行衆推賢。
屢辱銀鈎貺，頻更玉律遷。
故鄉迷藪澤，回夢渺雲烟。
漂泊遥相望，窮愁秪自憐。
愛閑身益嬾，多病氣仍孱。
故國因人問，新年底事傳。
政應升斗戀，聊結簿書緣。
諸老方推轂，乘時好著鞭。
提撕起憔悴，騰踏動蜿蜒。
袖有平戎策，囊無封禪篇。
功名期萬里，富貴屬丁年。
范蠡中興越，田單卒破燕。
異時歸捆載，乞我買隣錢。
追成舊作
作者：呂本中
朝代：宋

滿江風月一船霜，無計留君只自狂。
燈火隔簾香隔坐，無人知是竹枝娘。
追記昔年正月十日宣城出城至廣教
作者：呂本中
朝代：宋

嘗憶他年在宛陵，好山松竹面層層。
江城氣候猶含雪，草市人家已掛燈。
每怪愁腸難貯酒，時隨拄杖出尋僧。
如今轉覺衰頹甚，病坐南窗冷欲冰。
送一上人
作者：呂本中
朝代：宋

我齒久已搖，君髮日向白。
相逢不相笑，共被老境迫。
周旋三十年，近歲多間隔。
伊昔無事時，日夕望顔色。
此道要琢磨，苦語費思索。
不能如宿心，每負朋友責。
别我寧陵縣，隨我昭德宅。
所期無二三，可恨已千百。
交游大半死，况值兵火厄。
舉首望八荒，無乃天地窄。
涼風吹秋深，江湖動行客。
誰能于此時，出語見肝膈。
胡塵蔽中原，盜賊暗阡陌。
公其無遽行，待我有良策。
送一上人之京師
作者：呂本中
朝代：宋

東風吹雲十日雨，卧聽城頭打衙鼓。
道人遠自山中來，共坐南窗濯泥土。
自然高韻到羲皇，豈止微言變齊魯。
萬牛回首不震掉，一葉横江且掀舞。
未能入水取蛟蜃，尚欲投戈代貔虎。
念公守此非一朝，木病磈瘣無枝條。
已盡千峰西嶺雪，更夢八月錢塘潮。
京城塵沙深一尺，是中莫留公履迹。
權門蹲𠴲兒女笑，我一思之不能食。
片帆無事早歸来，爲公一洗山中石。
送一書記果公作天寧化士
作者：呂本中
朝代：宋

田家得米輸官倉，一粒不得囊中藏。
天寧化士去如雨，此亦未易能低昂。
因官乞取民始病，况復妄邀檀越敬。
縱令不得半錢歸，堂中聖僧應自知。
送元上人歸禾山
作者：呂本中
朝代：宋

長囂而寂，方作而息。
如射破的，初不以力。
子居深山，又處絕頂。
避囂不作，二事俱屏。
往來臨川，道里且千。
一見我喜，如舊交然。
我欲屬子，重于發言。
子請則堅，之子之賢。
遍尋諸方，不主先入。
唯是之從，何拘何執。
惟昔善財，我曹之師。
其心廣大，誰能間之。
山高海深，德則不孤。
不深不高，培塿潢汚。
奚必深山，惟靜之守。
求寂念息，以閲永久。
送南上人
作者：呂本中
朝代：宋

閑居病益侵，俗事初一掃。
南公犯寒來，爲我略傾倒。
論詩已得妙，不必在窮討。
我懶百慮廢，識子恨不早。
歸途見徐董，更問此二老。
所恨聊復翁，向者骨已槁。
拭目看遺文，令人惡懷抱。
送向仲告往江西
作者：呂本中
朝代：宋

紛紛車馬閙如雲，膏火煎熬祗自焚。
亦有故人來問疾，苦無佳思與論文。
江湖老矣頻搔首，毛髮翛然政似君。
他日卜鄰猶有約，靜中風景要平分。
送周靈運入閩浙
作者：呂本中
朝代：宋

青松著塵市，不辭塵土侵。
忍恥伴桃李，不言歸故林。
交游在貧賤，始見平生心。
周侯客異縣，屢蒙金玉音。
殷勤不我厭，自昔以至今。
使其少富貴，未必能相尋。
豈謂子誠然，此風今則深。
子欲轉嶺海，歲暮足愁陰。
路經盜賊窟，往往未就擒。
加鞭策駑馬，欲行無滯淫。
故人散天涯，所在亦崎嶔。
相尋倘見及，道我病難任。
送夏少曾兄弟
作者：呂本中
朝代：宋

處處人家避賊忙，數因行李問舟航。
江横晚照鳬鷗亂，春到空山草木香。
我未有緣離嶺嶠，君今决策下湖湘。
定知此去添貧病，不及相從氣味長。
送宋仲安往虔州
作者：呂本中
朝代：宋

已流之水不可以復回，已往之日不可以復來。
唯有野外籬邊之黄菊，年年歲歲見花開。
君如此菊不我厭，處處相逢同酒杯。
三年喪亂那可說，君頭已白我齒缺。
高才抑塞久未用，坐守松檜凌霜雪。
君今又作章貢游，我猶少忍住筠州。
破屋不憂遭鬼瞰，端坐或恐貽神羞。
求田問舍古所歎，敢有遠去惟身謀。
爲約嶺南三數子，明年乘興欲東流。
送宗紀上人歸福州
作者：呂本中
朝代：宋

道人海上來，訪我江外寺。
春風吹行李，飄搖不得住。
手中主人書，足下千里路。
臨行請一語，懇款遇外慕。
人生未入道，所至皆旅寓。
急參庭前柏，會取末後句。
相逢與相别，惟此是先務。
送密上人歸江西
作者：呂本中
朝代：宋

輕舟君先行，羸馬我已往。
湖山已在望，南嶽行可仰。
不憂盜賊繁，漸喜草木長。
密也負奇氣，少已離塵網。
飽參諸方禪，所至被稱賞。
獨留末後句，未肯休吾黨。
經尋卓錐地，更足以自養。
囊空脚頗健，體儉心甚廣。
喜談江西勝，妙處猶指掌。
未見頻寄書，悠然發遐想。
送尹少稷賢良還懷玉山
作者：呂本中
朝代：宋

青松在庭檻，乃受衆目憐。
念彼歲寒枝，肯爭桃李妍。
不如卧澗壑，歲久霜雪前。
尹侯東州英，炯若珠在淵。
避地走南荒，因循留瘴烟。
歸來懷玉山，草草屋數椽。
深居絕萬慮，讀書欲忘年。
偶出到城市，頗厭塵囂煎。
搜腸出妙語，贈我以長篇。
行潦被注挹，朽木煩彫鐫。
紛紛車馬間，孰能知子賢。
别歸值短晷，肯復更留連。
我老百事廢，鈍馬難加鞭。
清霜粲屋瓦，白雲常在天。
悵望子所居，欲去無夤緣。
送山伯良佐東歸以務道期息塗爲韻·其一
作者：呂本中
朝代：宋

荆棘生良心，米鹽入塵務。
芬芳老不達，豈不以此故。
人生錐處囊，穎末要立露。
玉壺近青蠅，沒沒自點汚。
刳心萬物表，却立看脱兔。
送山伯良佐東歸以務道期息塗爲韻·其三
作者：呂本中
朝代：宋

吾詩如清風，去留不可期。
灑然或一來，不繋凡子知。
兩郎從我游，豈但窺藩籬。
山房光焰在，實藉衆木枝。
斯言可三復，如我清風詩。
送山伯良佐東歸以務道期息塗爲韻·其二
作者：呂本中
朝代：宋

臨别當一言，懇懇念忠告。
縹囊可取足，往結萬古好。
黙識古則然，愚智同一道。
遠師顔氏子，近比伯業操。
文章有妙斵，期子開窔奧。
送山伯良佐東歸以務道期息塗爲韻·其五
作者：呂本中
朝代：宋

贈我貂襜褕，報以明月珠。
古來聲名人，一一行此塗。
漢中屠沽兒，適可曹公奴。
人生嗜好異，至有海上夫。
孰能識其然，飽此萬卷書。
送山伯良佐東歸以務道期息塗爲韻·其四
作者：呂本中
朝代：宋

昔我同學生，文字虎而翼。
仲弟最多才，去以六月息。
自吾失若人，每語輒氣塞。
子如求數君，慎莫怪蟊賊。
胸懷但明了，几案付塵黑。
送常子正赴召二首·其一
作者：呂本中
朝代：宋

屬者聞居久，今來促召頻。
但能消黨論，便足掃胡塵。
衆水同歸海，殊塗必問津。
如何彼黠虜，敢謂漢無人。
送常子正赴召二首·其二
作者：呂本中
朝代：宋

疾病老逾劇，交親窮轉疏。
惟公不改舊，怪我未安居。
日月干戈裏，江山瘴癘餘。
南行見李白，亦莫問何如。
送廣東漕范子儀
作者：呂本中
朝代：宋

我爲三衢居，君作番禺行。
君行我方病，歲序仍崢嶸。
嶺海未寂寞，斯民則憔悴。
得君鎮臨之，固可以卒歲。
嗟君盛德後，窮獨與我同。
比年數見之，長在寒苦中。
番禺盛賓僚，莫如元帥賢。
君行問安否，道我如昔然。
送張子直西歸·其一
作者：呂本中
朝代：宋

年來衰病只深藏，轉覺閑居氣味長。
所恨浮生有拘絆，不能相逐上瞿塘。
送張子直西歸·其三
作者：呂本中
朝代：宋

朋從索寞厭分離，老去心情祇自知。
記取上饒相望處，小橋南路往來時。
送張子直西歸·其二
作者：呂本中
朝代：宋

君家兄弟各能文，季也風流又絕群。
萬里相逢又相別，落花時節卻思君。
送張子直西歸·其四
作者：呂本中
朝代：宋

親舊留連莫厭頻，幷江花絮已殘春。
定知數到嘗新酒，未有工夫憶故人。
送徐林稚山赴江西漕
作者：呂本中
朝代：宋

總角相從四十年，如今衰病已華顛。
久無耆老可訪事，尚喜交游不乏賢。
未使從容持從橐，却令辛苦上江船。
百城編户皆疲瘵，日望公來與息肩。
送徐止秀才歸小葉
作者：呂本中
朝代：宋

後生少規模，子學有根源。
紛然衆室中，獨識孔氏尊。
古人雖不作，此理固常存。
滄海無津涯，寧有衆水分。
鑑明不受垢，垢盡亦無痕。
子還訪師友，當自得其門。
躬行見日用，餘事不論文。
送文潛歸因成一絕奉寄
作者：呂本中
朝代：宋

水天空闊片帆開，野岸蕭條送騎回。
重到張公泊船處，小亭春在鎖青苔。
送方豐之秀才歸福唐
作者：呂本中
朝代：宋

我居江東，惟信之州。
子來自南，而與我游。
問其所友，一時之秀。
其兄韞德，亦既有就。
子學既立，子志甚遠。
何以終之，止在不倦。
貧賤勿厭，自然無悶。
富貴勿羡，害德之本。
彼古之人，能聖與仁。
我胡不能，歎其絕塵。
今子歸矣，歲亦有秋。
何以告子，惟聖之求。
水流有源，木生有根。
惟源與根，入德之門。
求聖根源，惟正之守。
正之不守，棄師背友。
絲毫之僞，勿萌于心。
無有內外，亦無淺深。
由此則聖，舍此則病。
是以君子，所守先正。
于以贈别，亦以自警。
爲别後思，且以三省。
送晁侍郎知撫州
作者：呂本中
朝代：宋

與君相從四十載，老病昏昏君不怪。
交游大半在鬼錄，一時輩行惟君在。
前年簮筆侍明光，論議風流傳梗概。
邇來同住此荒城，笑語瀾翻絕機械。
薄酒重尋他日盟，新詩未了平生債。
今君奉詔作鄰郡，共喜朝廷有除拜。
定知惠政及斯民，一洗從來州郡隘。
甕頭春色早晚熟，遠寄還須例霑丐。
爲君試草德政碑，蕭何自昔文無害。
送晁公慶西歸
作者：呂本中
朝代：宋

頃從君家諸父游，談經語道久未休。
死生契闊風塵起，往事追尋三十秋。
疾病衰頹且深坐，喜見後生勤勝我。
臨行索我送行詩，短句長篇無不可。
少年學問要躬行，世人營營勿與爭。
閉户忍窮心自樂，簞食瓢飲殊不惡。
紛紛得失誰厚薄，得此失彼莫籌度。
送晁季一罷官西歸
作者：呂本中
朝代：宋

少年閱人若郵傳，漢廷公卿日千變。
故人一蹙便青雲，咫尺相逢不相見。
丈夫鬚髯但如戟，黄塵沒馬渠未識。
晁侯文采老不聞，兩耳壁塞目爲昏。
三年刺促簿書裏，更覺和氣生春温。
誰能種蘭生九畹，從公不辭墮車蹇。
冰霜入眼蚊蚋去，桃李成蹊草茅遠。
胸中滄海無水旱，眼底浮雲看舒卷。
頃來江上幾送迎，聚蚊成雷公不驚。
笙竽沸地不知曉，公但寒窗延短檠。
乃知風雨晝窈冥，我亦不廢晨鷄鳴。
箕山之下潁水邊，脱冠便歸須壯年。
諸公先尋買山錢，我亦從今當着鞭。
送曾吉父
作者：呂本中
朝代：宋

吾道從來到處窮，八珍常與一簞同。
子房故是青雲士，圮上乃逢黄石翁。
聖學有傳爲可喜，宦游少味自無功。
亦知湖嶺如江淛，盡在先生指顧中。
送曾季直下第歸臨川·其一
作者：呂本中
朝代：宋

老病侵凌重别離，爾來瘦欲不勝衣。
信州城北荒山寺，兩送親知下第歸。
送曾季直下第歸臨川·其二
作者：呂本中
朝代：宋

曾子不愁歸路泥，臨行索我送行詩。
頭童齒豁衰頹甚，不似京城相别時。
送曾宏甫知黄州四絕·其一
作者：呂本中
朝代：宋

雨餘天氣欲嘗橙，栗可煨炮芋可羮。
正是一年秋好處，忍令無酒送君行。
送曾宏甫知黄州四絕·其三
作者：呂本中
朝代：宋

君到江頭不問津，雪堂草木幾番新。
一生未得文章力，要掃中原胡馬塵。
送曾宏甫知黄州四絕·其二
作者：呂本中
朝代：宋

口脣白醭未嘗開，正始餘音挽復回。
他日爐香爲誰起，公曾親見了翁來。
送曾宏甫知黄州四絕·其四
作者：呂本中
朝代：宋

騏驥徐行不離羣，却行江北訪斯文。
潘何子弟能傳業，當奉遺書與使君。
送朱時發
作者：呂本中
朝代：宋

眼底家鄉不自歸，癡人争忍劫前灰。
直饒古廟香爐去，也要披毛戴角来。
送李惇秀才
作者：呂本中
朝代：宋

有口莫飲朝市水，有腳莫踏紅塵地。
市朝之水不可飲，塵埃一涴無由洗。
十年閱世真夢寐，一日逢君得歡喜。
自嫌急雨倒晴雷，且願濁河露清泚。
君行此去道廬山，爲我作詩山兩間。
寒泉夜聽鳴玦環，剗茅後池種白蓮。
更約洪謝林汪潘，徐李欲去不作難。
倚松聞之亦解顔，我且往矣君先還。
送林之奇少穎秀才往行朝
作者：呂本中
朝代：宋

我爲福堂游，破屋占城市。
城中幾萬戶，所識一林子。
蓊然衆木中，見此真杞梓。
未爲棟梁具，且映風日美。
子之於爲學，其志蓋未已。
上欲窮經書，下考百代史。
發而爲文詞，一一當俊偉。
夫豈效鄙夫，念彼不念此。
今來赴行朝，學已優則仕。
窮通决有命，所願求諸已。
聖賢有明訓，不在於青紫。
丈夫出事君，邪正從此始。
送楊晨當時赴夔漕
作者：呂本中
朝代：宋

楊侯從舊名籍籍，吳中一見如舊識。
憐我衰頽病已侵，怪我辛勤百無益。
今君遽作巴蜀行，江頭宿昔春水生。
路經三峽不艱阻，遍與疲民問疾苦。
隨身長劍莫輕舞，試伐蛟鼉斬豺虎。
此來人士衆如雨，得君此行慰羈旅。
君但垂情一笑許，勝使區區入州府。
百城因之遂安堵，亦勝無事閑坐否。
送楊蒙秀才往樂平
作者：呂本中
朝代：宋

我有閩粤役，君成江浙行。
窮途一回首，歲晚倍傷情。
佳氣占行在，烟氛滿列營。
如何抱奇策，不一請長纓。
送王周士
作者：呂本中
朝代：宋

病欲馳驅轉不宜，只今筋力十分衰。
平生轗軻老更甚，此去艱難心自知。
苛癢未除妨攝念，交遊雖近廢論詩。
明年更欲尋公去，同上衡山過九疑。
送王提舉赴淮東七首·其一
作者：呂本中
朝代：宋

君爲千里行，我此一室住。
清風隨畫舸，已過江北路。
送王提舉赴淮東七首·其七
作者：呂本中
朝代：宋

官閑有新作，寄我莫憚遠。
兼書海陵事，令我開病眼。
送王提舉赴淮東七首·其三
作者：呂本中
朝代：宋

隨行萬卷書，既足以自娯。
因知君所樂，不在使者車。
送王提舉赴淮東七首·其二
作者：呂本中
朝代：宋

君如暑伏冰，所至自清靜。
翛然接新秋，已復天地性。
送王提舉赴淮東七首·其五
作者：呂本中
朝代：宋

學道貴積習，天地故相似。
不容有秋心，毫髮在胸次。
送王提舉赴淮東七首·其六
作者：呂本中
朝代：宋

海陵我舊游，歲月亦已久。
不知兵火後，尚有昔人否。
送王提舉赴淮東七首·其四
作者：呂本中
朝代：宋

入門雖多塗，其究有安宅。
君能識其然，一語在物格。
送瑞印上人歸福州
作者：呂本中
朝代：宋

不須布襪與行纒，參得諸方五味禪。
散盡白雲見明月，虚空只是水中天。
送甯子儀
作者：呂本中
朝代：宋

洪波奔放不停塵，萬劫茫茫寄此身。
畢竟無人會休去，滿堂栝木不能春。
送程伯禹歸浮梁·其一
作者：呂本中
朝代：宋

不見程公二十年，上饒相遇各華顛。
平生氣節名先立，老去安閑我未然。
即看歸來上廊廟，未容休歇住林泉。
飽山閣上憑欄處，合得逍遥第一篇。
送程伯禹歸浮梁·其二
作者：呂本中
朝代：宋

疾病因循懶出門，茅簷終日坐昏昏。
雨聲點滴松藏寺，人迹稀疏犬吠村。
時得使君相勞苦，勝于書札問寒温。
只應此去添憔悴，又欠先生酒一尊。
送筍與何晉之
作者：呂本中
朝代：宋

年來念念欲深藏，頗覺看書氣味長。
莫怪囊空無一物，猶能分筍送何郎。
送義先上人歸古田
作者：呂本中
朝代：宋

斷雲無水去無蹤，回望關山指顧中。
何處尋君問消息，古田南路已春風。
送胡明仲知永州
作者：呂本中
朝代：宋

君行西游浮沅湘，洞庭岳麓天一方。
岳前老人望君久，歲晚不嫌歸路長。
晴天萬里去鴻鵠，韞玉未售猶深藏。
遠行固是君素願，多蓄奇謀羞自獻。
後生紛紛了目前，大策定非凡所見。
簿書汩沒渠自忙，道里嵠嶇我不倦。
百州東下例無澗，要君嶷然如斷山。
我老無用逢多艱，敢復著腳塵埃間。
胸次偪塞良未寛，日夜矯首須君還。
運斤成風君不難，不使世人漫鼻端。
送能化主還法輪
作者：呂本中
朝代：宋

嶺外三年避賊忙，法輪元不下禪床。
君歸却說嶺南事，瘴暑作時君自涼。
送范十八
作者：呂本中
朝代：宋

范子閑行定不窮，袖中詩卷敵清風。
野僧道士有餘意，同學故人多近功。
已辦辛勤十年讀，時須談笑一尊同。
相看又作韶州客，却望臨川是夢中。
送范十八還江西效白樂天體
作者：呂本中
朝代：宋

與君此别重依然，再得相逢又幾年。
無使人言長似舊，况教人道不如前。
窮通軒輊皆由命，貴賤高低總是天。
只有脩身全屬我，少遲留處更加鞭。
送范子儀将漕湖北五首·其一
作者：呂本中
朝代：宋

君行欲何之，乃在湖水北。
湖水多近縣，使者易爲德。
其民淳而古，其吏朴且直。
官閑足賓客，歲稔少盜賊。
得君清靜化，用教不以力。
但自養根苖，勿苦厭蟊螣。
送范子儀将漕湖北五首·其三
作者：呂本中
朝代：宋

忠宣在朝廷，每欲消黨與。
以我廣大心，盡使變齊魯。
同門有不察，平地鬬豺虎。
君昔住許昌，閉口不復吐。
靜思前人意，皆是神所許。
自守泥塗間，肯復計齟齬。
送范子儀将漕湖北五首·其二
作者：呂本中
朝代：宋

許昌無事時，地固多英豪。
况君忠宣子，譽望素已高。
讀書不出户，俛首自作勞。
脱身走江南，始爲時所褒。
每念其先人，水靜絕波濤。
時從文字嬉，餘事及風騷。
送范子儀将漕湖北五首·其五
作者：呂本中
朝代：宋

我懶百事廢，尚叨交舊知。
時蒙寄書來，索我送行詩。
我詩老益退，久爲人所嗤。
君獨不見鄙，論相不舉肥。
送君湖北去，無事隔山陂。
時應有佳句，尚足慰相思。
送范子儀将漕湖北五首·其四
作者：呂本中
朝代：宋

令兄守家學，曰自文正始。
惟不卑小官，至死而後已。
其間有富貴，乃是偶然爾。
人欲學古人，豈不識此理。
奈何厭貧賤，乃不退就已。
君今又蹈之，可爲吾黨喜。
送范師厚宣諭四川
作者：呂本中
朝代：宋

老境侵尋久廢詩，送君寧復似當時。
虺隤病馬猶長路，偃蹇寒松只舊枝。
想得山川瞻使節，便令父老識家規。
聖朝本意惟寛大，網漏吞舟始合宜。
送范才元
作者：呂本中
朝代：宋

胡塵犯中原，冠蓋走東南。
同時辟地人，十不存二三。
相逢各衰病，豈復能清談。
君今尚行役，未暇脱征衫。
聲名自宿昔，文字性所眈。
誰能隨少年，下筆令人慙。
並海雖名郡，嗜愛殊酸鹹。
君但撫罷民，未須嚴轡銜。
開堂宴賓客，清詩消半酣。
時寄荔子來，尚能憐我饞。
自餘君不問，只向鼻端參。
送蘇龍圖知明州·其一
作者：呂本中
朝代：宋

知君鄉味憶吳餕，便逐輕鷗下急湍。
更使煙雲有佳思，莫驅鼓吹傍湖山。
送蘇龍圖知明州·其二
作者：呂本中
朝代：宋

宇宙之間得幾人，平生季子最相親。
一麾出守三千里，去覓風流賀季真。
送虞澹季然之官京師
作者：呂本中
朝代：宋

車如鷄棲馬如狗，勸君莫美循牆走。
車如流水馬如龍，不如還家行御風。
以尻爲輪神爲馬，世人計出車馬下。
出門險阻道里遠，只今誰是能行者。
海陵事劇俸則薄，得公相從亦不惡。
小吏相欺官長怒，我自作煩公笑樂。
庾公故是豐年玉，道貌更自見不足。
斷崖獨立老松柏，青天何處飛鴻鵠。
汴堤六月塵自障，請公登高更南望。
馬煩車怠早歸来，且從夫子濠梁上。
送詹慥秀才
作者：呂本中
朝代：宋

子今來幾時，歲月忽已晚。
今當别我去，道里初不遠。
家山霜正濃，馬草寒更短。
何以奉親懽，一笑和氣滿。
邇來游學士，已見如子罕。
讀書要躬行，俗事不厭簡。
故鄉多老儒，歸日正可款。
時能寄餘論，尚足起我懶。
兩州多便人，自可數往反。
送謙上人回建州三首·其一
作者：呂本中
朝代：宋

子來不憚千里遠，我病可無終歲憂。
相見匆匆又相别，主人無恨客無求。
送謙上人回建州三首·其三
作者：呂本中
朝代：宋

遙山渡口晚猶寒，道路奔波未許閑。
頗恨獨來不同賞，竹輿穿雨上疏山。
送謙上人回建州三首·其二
作者：呂本中
朝代：宋

平生苦節胡元仲，老大多才劉致中。
爲我殷勤問消息，十年堅坐想高風。
送財用歸開化二首·其一
作者：呂本中
朝代：宋

年來相聚欲無言，懶說諸方五味禪。
所恨歸程太匆遽，不收吾骨瘴江邊。
送財用歸開化二首·其二
作者：呂本中
朝代：宋

疾病支離欲著床，爾來殊不負秋陽。
頭童齒豁西風裏，尚費縈簾一炷香。
送趙十一弟之官南安
作者：呂本中
朝代：宋

君爲千里行，我有一尊酒。
把酒持勸君，欲以爲君壽。
南安傍庾嶺，瘴癘亦時有。
德人固天相，和氣生戶牖。
斯民得安樂，如我屈伸肘。
居然變遠俗，共感賢太守。
我病居上饒，忽忽歲月久。
杜門百事廢，亦復厭奔走。
得君暫相從，感嘆成皓首。
頗念河朔時，相從誦詩否。
人生只此是，不必更抖擻。
有便即寄書，頻來問衰朽。
送邢道州趙邵州歸湖南
作者：呂本中
朝代：宋

相逢不得款，奈此别離何。
長塗已新秋，從此風雨多。
欣然出殘暑，如鳥離網羅。
我獨此淹留，衰病日婆娑。
跂足望二子，洞庭秋始波。
道州通家舊，口辯如懸河。
邵州我表弟，玉也保不磨。
無由得相就，相近日經過。
黄塵翻馬足，未暇眄庭柯。
何時寄書來，與我消睡魔。
天涼不飲酒，爲子一高歌。
送錢子虚撫幹往洪州赴新任二首·其一
作者：呂本中
朝代：宋

君不求時用，居然如病夫。
經過閲歲月，相伴走江湖。
白玉終無玷，寒松保不枯。
同官多勝士，總爲致區區。
送錢子虚撫幹往洪州赴新任二首·其二
作者：呂本中
朝代：宋

老矣吾無用，歸歟子未宜。
端能出奇策，略爲濟斯時。
悶有書遮眼，閑須笏拄頤。
西山有爽氣，當報故人知。
送韓存中侍郎赴光州二首·其一
作者：呂本中
朝代：宋

公今處群士，培塿望嵩高。
不有千鈞重，虛蒙一字褒。
荒山伏虎兕，小徑狎狸猱。
默坐吾已得，往尋渠自勞。
送韓存中侍郎赴光州二首·其二
作者：呂本中
朝代：宋

令弟今先達，諸郎復可人。
一麾公出守，三徑我知津。
香火它年社，山河後夜春。
會須從几杖，不必畫麒麟。
送韓念八迪功
作者：呂本中
朝代：宋

君去留不得，我行還未忙。
漂零更遠别，衰疾且深藏。
野水千山綠，荷花一路香。
猶思往還地，相望隔浮航。
送韓撝秉則赴棣倅
作者：呂本中
朝代：宋

公如玉壺冰，見即離煩熱。
况當清秋懸，更自貯霜月。
中邊本無垢，何處覓焚爇。
盛以百鍊銅，此亦不得折。
初蒙一日款，遽有千里别。
扁舟轉青齊，歲事當雨雪。
遠行不贏糧，已悟服食訣。
古来饕餮徒，頗謂一世傑。
唾壺彼何知，便爲如意缺。
觀其所用心，俱不異鼠竊。
首陽獨往人，渠自飽薇蕨。
舉頭公一笑，百慮無以絕。
江源初濫觴，末乃流不竭。
傷哉韝上鷹，一飽便飛掣。
送韓臨亨提舉
作者：呂本中
朝代：宋

君有千里行，我獨留此居。
君行赴何許，沅江隔重湖。
我留此山中，欲去尚躊躇。
沅江道里僻，罷民待君蘇。
君亦憐其民，溼沫勤喣濡。
涼風促君斾，小雨膏君車。
漸去囂塵遠，及此夏景初。
野色望行路，東門初首涂。
風土日已好，誰能懷舊廬。
舉手謝拘束，有若縱壑魚。
路逢舊交游，相見問何如。
道我且貧病，因風時寄書。
送魏縣丞之官餘杭
作者：呂本中
朝代：宋

君去我逾靜，我病君得知。
如何便相遠，未有再見期。
溪橋已春晚，紅紫久離披。
初無一尊酒，慰君别後思。
君才則甚長，所用無不宜。
但當歛光芒，匣劍深藏之。
初非擊刺用，肯顧庸人嗤。
平生富事業，餘事尤長詩。
當官倘見念，琢句敢嫌遲。
上以寄難兄，下以愈我饑。
連州
作者：呂本中
朝代：宋

再到連州却是家，逢人不復嘆生涯。
尊前欲洒思鄉泪，羞見枝頭含笑花。
連州游隅湖亭
作者：呂本中
朝代：宋

附溪翳嘉木，瀕溪引清流。
如何幾畝田，委曲林泉幽。
亂石際高下，森列如戈矛。
青色染黛淺，映水疑欲浮。
危亭跨絕壁，廣榭排荒丘。
我來雨初過，遠山雲半收。
百花開已盡，桑柘鳴晴鳩。
不知汝潁間，還有此景不。
躊躇思痛飲，沃洗胸中愁。
明朝儻未去，提壺再來游。
連州行衙水閣望溪西諸山
作者：呂本中
朝代：宋

嶠南氣常昏，終日如霧隔。
我來已經時，初不辨山色。
紛紛翳犯眼，黙黙悸動魄。
今晨忽晴快，如語見肝膈。
羣峰插天青，野水恣意白。
深窺木杪靜，細數鳥道窄。
天心豈無意，直欲慰北客。
才經盜賊擾，更脫瘴癘厄。
湖湘雖未定，勢已初夏迫。
頗聞鐵騎遠，不復更追索。
我歸當何時，俗事累千百。
便擬衡山前，今年飽新麥。
憂慮則未已，四海方逼仄。
羣公獻納際，或肯任此責。
先當肅區夏，次用及蠻貃。
豈容肆蹂躙，歲必有大獲。
天雖未悔禍，世豈無良策。
生人苟未盡，狐兔當有宅。
連州陽山歸路三絕·其一
作者：呂本中
朝代：宋

蒼黄避地出連州，邃谷深巖懶轉頭。
歸路始知山水好，少留村驛當閑游。
連州陽山歸路三絕·其三
作者：呂本中
朝代：宋

嶺外從來不識春，青梅年後已嘗新。
深山忽有殘花在，知與清明待北人。
連州陽山歸路三絕·其二
作者：呂本中
朝代：宋

稍離烟瘴近湘潭，疾病衰頽已不堪。
兒女不知來避地，强言風物勝江南。
連得夏三十一翇兄弟范十五仲容趙十七穎達書相與甚勤作詩寄之
作者：呂本中
朝代：宋

閑居病亦侵，世務每絕念。
猶憐二三子，從我久未厭。
書來不改昨，意苦辭亦贍。
問我來何時，期我早會面。
我行但謀食，欲去復未便。
要當相就居，同止山水縣。
讀我所傳書，亦足滿素願。
開卷忽有得，如飲醇酒釅。
吾聞古志士，學也蓋有漸。
欲升夫子堂，不摘屈宋艶。
倒籬望青天，豈必在窺覸。
他時倘從容，此語子可驗。
連日與一上人會話密庵清坐附火乃有山居氣息因成一詩奉呈
作者：呂本中
朝代：宋

春風吹茅簷，落日半花柳。
餘寒盛氣來，佳辰爲誰有。
公来但黙坐，有味皆可口。
端如列鼎食，衣被以醇酒。
煩言不知要，實自費斗藪。
南泉山下人，了不計可否。
山柴晚復焰，當爲一舉手。
荒江甚泬寥，此味亦長久。
不嫌薰病眼，重當爲公取。
遊劉氏園
作者：呂本中
朝代：宋

暖日温風破淺寒，短青無數簇幽蘭。
三年止酒償春意，可忍花梢带面看。
遊西宫有感
作者：呂本中
朝代：宋

種種不如意，悠悠無復聽。
漫尋村路好，似得片時醒。
水隱城坳白，山來樹杪青。
晚田收襏襫，殘日度笭箵。
興入山陰道，詩如歷下亭。
荒原子胥廟，千載想儀刑。
過劉忠顯公鄉縣作
作者：呂本中
朝代：宋

疾風知勁草，世亂識忠臣。
自古有此語，今代豈無人。
劉公生東南，節義邁等倫。
時危出一死，以捍胡馬塵。
遂令天下人，稍知吾道尊。
至今生氣在，凜凜凌層雲。
我行崇安野，瞻望彼高墳。
流澤既未遠，有子賢而文。
會當廣德業，早爲建殊勲。
此意苟不泯，楚人生伍員。
過子之泊船舊亭
作者：呂本中
朝代：宋

江郎泊船處，草徑不勝秋。
客裏終年别，春前萬斛愁。
山横采菱口，月滿望江樓。
政可夢春草，莫令吟白頭。
過嶺將至江華先寄朱成伯二首·其一
作者：呂本中
朝代：宋

自怪匆匆來往忙，又攜兒女過湖湘。
敢言此地能安稳，且道新年離瘴鄉。
過嶺將至江華先寄朱成伯二首·其二
作者：呂本中
朝代：宋

嶺下微陰已自寒，早行山路覺衣單。
故人見我應驚笑，疾病衰顔怯據鞍。
遣懷三首·其一
作者：呂本中
朝代：宋

何山不堪隱，何家不可居。
古来子華門，亦着荷畚夫。
荒田脱積雨，未免供晚租。
今日視昨日，但見有不如。
故人勸加餐，老親憐嗜書。
寧知毛錐子，不可一日無。
遣懷三首·其三
作者：呂本中
朝代：宋

異時忘言人，馬鬛今宿草。
生平不如意，欲伴寒木槁。
遂令藜莧腸，更盡組繡巧。
三年對空案，誦子詩可飽。
從來文字工，不解顔色好。
相逢期後身，再訪西院老。
遣懷三首·其二
作者：呂本中
朝代：宋

秋風襲殘暑，忽過江上林。
旦日扶杖來，不見十畝陰。
蔬畦甚寂寞，亦受霜雪侵。
念此不常好，如我宿昔心。
濤頭落崩岸，野鳥助謳吟。
潛魚着沙底，避網冬更沈。
避寇南行
作者：呂本中
朝代：宋

何處田園不是家，儘扶衰病過天涯。
山村酒熟人人醉，客路春濃處處花。
敢道嶺南無賊馬，側聞江左尚風沙。
囊空甑倒君休笑，亦有新詩伴齒牙。
還家
作者：呂本中
朝代：宋

解鞍歇馬倦西游，過眼文書且罷休。
薄酒向人殊有味，長年於世已無求。
常情未語溝中木，俗眼能驚海上鷗。
何處雲山不堪隱，更誰辛苦訪菟裘。
還韓城三首·其一
作者：呂本中
朝代：宋

乍喜全家脫，虛疑匹馬奔。
乾坤德甚大，盜賊爾猶存。
稻壠秋仍旱，溪流晚自渾。
素冠兼白髪，愁絕更誰論。
還韓城三首·其三
作者：呂本中
朝代：宋

讀易初無說，言詩既有功。
客游千里異，心事一尊同。
藥裹難休老，經函可御窮。
江淮足知遇，耆舊憶徐公。
還韓城三首·其二
作者：呂本中
朝代：宋

老有幽禪着，窮知俗事疏。
漸諳深屋病，無復故人書。
日月馳驅後，江山疾病餘。
新涼有佳句，端爲述離居。
邊愁·其一
作者：呂本中
朝代：宋

胡人吹短笛，一半是離聲。
想得南飛鳥，雲間亦厭聽。
邊愁·其二
作者：呂本中
朝代：宋

秋聲晚來急，邊塞乍寒時。
不似江南日，愁多只自知。
邦傑惠硯紙墨三物謹成古體詩一首上謝
作者：呂本中
朝代：宋

歙溪孕石成縠紋，歙山松煤煙入雲。
敲冰落手卷盈軸，頓使几案生清芬。
魏侯哦詩日更好，靜到溪山未枯槁。
肯分三物到幽人，不留自起太玄草。
邵伯埭路中
作者：呂本中
朝代：宋

行前蒲柳後鷗鳥，乃似白沙之舊居。
忽見雲天有新語，不知風雨對殘書。
往来河樹幾傾蓋，上下江船如貫魚。
更與河山結香火，夜窗重枉故人車。
邵伯路中途遇前綱載茉莉花甚衆舟行甚急不得細觀也又有小盆榴等皆精妙奇靡之觀因成二絕·其一
作者：呂本中
朝代：宋

花似細薇香似蘭，已宜炎暑又宜寒。
心知合伴靈和柳，不許行人仔細看。
邵伯路中途遇前綱載茉莉花甚衆舟行甚急不得細觀也又有小盆榴等皆精妙奇靡之觀因成二絕·其二
作者：呂本中
朝代：宋

玉檜盆榴作隊来，異香相趁不相猜。
從今閉向深宫裏，莫學江湖自在開。
郊居
作者：呂本中
朝代：宋

紛紛俗駕不容攀，尚喜郊居絕往還。
野寺並冬終日雨，客房無事一秋閑。
平生談說舌猶在，病起彫疏髩已斑。
始悟莊周太多事，處夫才與不才間。
郡會分韻得蠻字
作者：呂本中
朝代：宋

柳外高樓四面山，使君攜客共躋攀。
塵埃不動日方永，桃李無言春自閑。
未厭簿書時到眼，每逢詩酒亦怡顔。
夜闌一倍園林勝，尚覺清歌欠小蠻。
郡會賞牡丹分韻得裳字
作者：呂本中
朝代：宋

敢辭深坐懶衣裳，便欲追陪恐病妨。
小户長憂勸酒滿，短才仍怯和詩忙。
牡丹花在逢寒食，羣玉山如望洛陽。
不是使君尋舊賞，更無人會憶姚黄。
郴州牛脾山謁景星觀下有白鹿洞乃蘇耽飛昇之地
作者：呂本中
朝代：宋

清霜散曉陰，輕風吹宿霧。
橋傾絕人行，漁間借舟渡。
初驚烏背轉，漸入牛脾路。
長林連雲壑，細草縈石戶。
洞深鎖靈蹤，鹿去驂仙馭。
殿高鄰天冠，廊回寬地屨。
驟響水湍流，飄香花似雨。
崎嶇到山椒，靜曠奪塵慮。
四顧但蒼莽，俯窺若軒翥。
竚立鶴不歸，寒生日云莫。
郴州謁義帝陵廟
作者：呂本中
朝代：宋

淅淅寒聲未落霜，滿庭殘葉不勝黄。
牆頭雨带煙悲冢，爐冷風飄塵带香。
修墓尚應懷楚德，入關猶想快秦王。
追思往事空垂淚，無限傷心對夕陽。
郵上祈雨
作者：呂本中
朝代：宋

泥龍蜴蜥困追求，旱徧淮南二十州。
寄語天公莫輕許，少留眀月作中秋。
鄭昂用岑参太白胡僧歌韻作楞伽室老人歌寄杲老
作者：呂本中
朝代：宋

楞伽室中絕皂白，去天何止三百尺。
只今更住最高峰，齋無木魚粥無鐘。
已將虎兕等螻蟻，更許蛙蚓同蛟龍。
聞道說禪通一線，爲爾不識楞伽面。
一生强項我所知，氣壓霜皮四十圍。
世人未辨此真僞，敢向楞伽論是非。
諸公固是舊所適，鄭髯從之新有得。
欲將此意向楞伽，但道鵠烏同一色。
醉經堂
作者：呂本中
朝代：宋

紛紛入醉夢，一語令渠醒。
段子閉門居，云何猶醉經。
其醉蓋非醉，初無能解酲。
問經何所說，明善故能誠。
采蓮曲
作者：呂本中
朝代：宋

芳時並採曾蓮舟，一段相思水緩流。
憎殺回風無意緒，解儂錦纜轉船頭。
重陽前一日作
作者：呂本中
朝代：宋

涼風策策旁江城，道路猶寛遠去程。
秋晚情懷常索莫，夜長更漏轉分明。
未償臍腹三年艾，不負膏油二尺檠。
明日黄花一尊酒，苦思親舊與同傾。
重陽日西興寄臨安親舊
作者：呂本中
朝代：宋

我來西興口，君在龍山旁。
如何阻一水，不共作重陽。
别浦潮猶白，深秋菊未黄。
遥知對杯酌，不記是他鄉。
野寺
作者：呂本中
朝代：宋

曉窗日未融，野寺雨欲作。
經旬少客到，靜坐差可樂。
平生遭病擾，今更不如昨。
囊空畏高醫，何以致良藥。
所幸秋已至，所在身可著。
洗耳聽涼風，不待一葉落。
野岸
作者：呂本中
朝代：宋

淡日輕烟村徑斜，長風卷浪欲浮花。
夜深隔岸漁舟過，螢火驚飛亂點沙。
金絲桃
作者：呂本中
朝代：宋

菲菲紅紫送春去，獨自黄葩夏日閑。
那得文仙歸故園，黄冠相向到邱山。
金谿董需彦先凌岑庵
作者：呂本中
朝代：宋

我爲江南游，衰病轉不堪。
往來信撫間，未上凌岑庵。
凌岑賢主人，清峻如山巖。
避事若荼苦，守貧如薺甘。
平生好交游，十不存二三。
令弟又繼往，世不聞清談。
高風故絕俗，想像令人慙。
浮生有欣戚，此味久已諳。
請君但高枕，客來睡方酣。
茫茫岐路間，與渠爲指南。
乘風本餘事，不向鼻端參。
錢遜叔侍郎奉京師舊墳改葬天柱謹成挽詩一首
作者：呂本中
朝代：宋

錢氏霸吳越，功德在斯民。
遜王早退居，身退道益尊。
至今二百年，盛事傳後昆。
文采震本朝，豈惟光一門。
後來翰林公，又以直聲聞。
累葉其外家，家世悉殊勲。
善惡久乃效，其報于此分。
裔孫傑立者，迎喪自中原。
遂令擾攘後，得安久旅魂。
依依天柱山，不必京洛塵。
死者如有知，當言吾有孫。
小人託末契，所恨老不文。
睹此一時盛，忍終無一言。
越水流不竭，越山旱不昏。
孝子亦不匱，錫類到礽雲。
錢遜叔諸公賦石鼓文請同作
作者：呂本中
朝代：宋

江頭羽書相續來，城中草木凍不開。
腐儒坐視了無策，但守寒爐吹死灰。
我公送我石鼓文，令我琢句要春回。
簸蕩風雲走蛟蜃，百虫久蟄聞驚雷。
錢公自是力扛鼎，持此浮游轉湖嶺。
漢碑秦篆已么麽，况復鍾王敢馳騁。
後來頗供兒女弄，神物有知當遠屏。
石鼓之文公所知，正是周室中興時。
庶幾我皇亦如此，一掃狂虜隨風飛。
石鼓之文尚可讀，小臣願繼車攻詩。
長嘯夜泊
作者：呂本中
朝代：宋

春煙失晚樹，柔櫓翠峰湄。
野徑尋山暗，艤舟問路岐。
敲詩吟人甕，點字墨池前。
把酒懷前哲，蕭條一夕思。
長葛道中遇周原仲
作者：呂本中
朝代：宋

羸馬衝寒驕不駛，積雪殘冰雜泥滓。
長葛縣中日落時，舉頭忽見周夫子。
下馬相看兩驚怪，各喜南歸此身在。
僧房夜語久不眠，更摩枵腹償詩債。
子行四方尚謀食，我亦年來倦行役。
櫪下驊騮世得知，海底珊瑚人未識。
長安公卿富貴客，誰能日在子思側。
洛陽年少未宜輕，看子重陳治安策。
閏月九日
作者：呂本中
朝代：宋

疏林渺渺下新霜，留得黄花小檻香。
莫道窮秋少風味，一時頓有兩重陽。
閑居
作者：呂本中
朝代：宋

風土傜人住，依棲縣令尊。
摘山春晚苦，汲澗雨餘渾。
白日供高枕，生涯付小園。
時来攜白鏟，種藥兩三根。
閑居·其一
作者：呂本中
朝代：宋

濕雲一片傍門垂，秋草盈庭綠未辭。
剝啄無聲詩思懶，竹牀方枕夢回遲。
閑居·其七
作者：呂本中
朝代：宋

西風岑寂子雲居，未放秋陽曬腹書。
卻笑問字誰載酒，雨煙仍是老樵漁。
閑居·其三
作者：呂本中
朝代：宋

新添漲非碧天空，拄杖斜衣紅蓼中。
角甕何須猶倔強，桔槹南陌正秋風。
閑居·其二
作者：呂本中
朝代：宋

綿綿風雨雨鳩催，衰柳朦朧玉作堆。
不道陶公秫未熟，煙波一片欲飛來。
閑居·其五
作者：呂本中
朝代：宋

陰晴未定兩相催，夜半蛩聲送晚雷。
可憐野人無底事，階前新看繡莓苔。
閑居·其六
作者：呂本中
朝代：宋

秋原儘好放遊笻，何事山齋任懶慵。
屋漏有痕留作字，梧桐带雨聽笙鏞。
閑居·其四
作者：呂本中
朝代：宋

荆扉寂寞鎖花枝，欹枕閑追方外知。
一縷茶煙新水足，半簾宿雨燕飛遲。
閑居即事
作者：呂本中
朝代：宋

新舊音書寂不來，略無一事可縈懷。
春風寂寞花侵路，野寺荒涼草上階。
剩欲出門留客坐，不妨扶杖看僧齋。
無人會得龐公意，只道淵明是正儕。
閑居感舊偶成十絕乘興有作不復詮次·其一
作者：呂本中
朝代：宋

四海交遊一信民，後來情分更誰親。
可憐相伴谿堂老，一去塵寰三十春。
閑居感舊偶成十絕乘興有作不復詮次·其一〇
作者：呂本中
朝代：宋

便欲長休老未能，爾來頻愧住庵僧。
直須棄盡人間事，始見從來一點燈。
閑居感舊偶成十絕乘興有作不復詮次·其七
作者：呂本中
朝代：宋

平生親愛獨諸晁，叔也相親共寂寥。
半日不來須折簡，暫時相遠定相招。
閑居感舊偶成十絕乘興有作不復詮次·其三
作者：呂本中
朝代：宋

璧老投冠去學禪，堂堂一鼓陣無前。
平生老伴唯均父，馬病塗窮不著鞭。
閑居感舊偶成十絕乘興有作不復詮次·其九
作者：呂本中
朝代：宋

曾郎學行冠姻親，趙子才能又絕倫。
仲弟故應同二妙，一時先後委埃塵。
閑居感舊偶成十絕乘興有作不復詮次·其二
作者：呂本中
朝代：宋

一世聲名高與關，亦知不合住人間。
不令整頓乾坤了，虚逐松聲半夜還。
閑居感舊偶成十絕乘興有作不復詮次·其五
作者：呂本中
朝代：宋

萬里飄然不繫舟，老來專憶舊交游。
西風日落中原路，虚度江湖數十秋。
閑居感舊偶成十絕乘興有作不復詮次·其八
作者：呂本中
朝代：宋

病夫長病合長饑，豈復輕隨世上兒。
雲雨覆翻渠有分，江湖潦倒我無知。
閑居感舊偶成十絕乘興有作不復詮次·其六
作者：呂本中
朝代：宋

唐子直心絕可憐，夏侯苦節更誰傳。
諸晁事業風流在，各有殘詩十數篇。
閑居感舊偶成十絕乘興有作不復詮次·其四
作者：呂本中
朝代：宋

屏醫郤藥病良已，絕學捐書我又休。
却到舊時行履處，五湖烟水上漁舟。
閲舊詩卷有懷
作者：呂本中
朝代：宋

好詩無過亦無功，準擬還家贈阿宗。
會有江山與湔祓，且無塵土共從容。
大汪矯矯雲間鶴，老謝森森澗底松。
回首百年俱一夢，暮年文采更誰從。
阻雨不出
作者：呂本中
朝代：宋

年來塵土住都城，尚見東行半月程。
一夜北風三尺雨，臥聞車馬濺泥聲。
陋巷
作者：呂本中
朝代：宋

陋巷客自稀，短日寒未到。
感君時一來，得以慰懷抱。
論文有根柢，落筆清且奧。
如歌五弦琴，促軫有餘操。
黄花開正繁，薄酒可相勞。
請君尋此盟，妙處同一造。
除日
作者：呂本中
朝代：宋

我食已併日，子來能隔年。
溪山出城路，風雪探梅天。
納息初聞妙，繙經舊有緣。
相陪得清坐，不敢嘆無氈。
陰
作者：呂本中
朝代：宋

涼風森爽遽如許，天氣蕭條殊未佳。
密逕留陰□□竹，敗畦藏雨鬬蛙蟆。
碧雲莫合人千里，丹鳳□□天一涯。
唯有雙叢庭下菊，殷勤還作去年花。
陳朝奉坐化
作者：呂本中
朝代：宋

東風吹雨欲翻盆，杏樹前頭柳暗村。
試問老人何處去，夜來新月又黄昏。
陵城歌
作者：呂本中
朝代：宋

北風吹沙秋草黄，漢家故陵當路傍。
殘墓斷壠趁風雨，狹徑小樹行牛羊。
當時王子朝未央，飛燕姊弟承龍光。
大策已定回朝陽，不知外家諸舅忙。
後來變化尤猖狂，佞賢賊莽分行藏。
豈知漢運中更長，濟陽舍中方赤光。
終亦變化隨飛揚，何獨此地令人傷。
人生覩此當自顧，位高金多終此路。
君不見五陵佳氣且如此，更復何情說丁傅。
陸庭元紹意齋
作者：呂本中
朝代：宋

聖人毋意物我同，大賢庶幾其屢空。
今君胡爲用此意，乃欲酬酢萬化參天工。
客來無窮君不厭，所施不同皆有驗。
風寒燥濕互相伐，一理驅馳無頓漸。
衡門端坐一事無，衆皆刼刼君有餘。
見賢不避忘其軀，肯與俗子急錙銖。
知君此意久已絕，爲爾病生吾有說。
偫儲百藥待百病，任爾紛紛强分别。
君但守此心如銕，徧與衆生除衆熱。
是則名爲無意訣，剩放南山著秋月。
陽山大雹
作者：呂本中
朝代：宋

建炎庚戌正月尾，陽山雨雹大如李。
疾雷先驅風御隨，頃刻雲屯遍千里。
初疑地軸開九淵，固陰驚蟄神龍起。
又恐帝出發震怒，下掃炎荒除癘鬼。
破窗穿牖□□橫，觸石摧林勢難比。
疑是曉色方窺簷，慘澹復黑迷巾履。
披衣欲興還就枕，渹磕崩騰喧兩耳。
吾君聖德過成康，胡虜憑陵殊未已。
中原郡邑半丘墟，鐵騎猶思犯南鄙。
安得天威假廟謨，恢復兩河端可竢。
陽山道中遇大風雨暴寒有感
作者：呂本中
朝代：宋

嶺南二月春已盡，百花委棄隨風吹。
山前山後綠陰滿，已過中原初夏時。
不知何氣忽乖沴，風雨夜作雷乘之。
鞭笞宇宙敝日月，萬象倒錯藏光輝。
巖傾澗絕水府現，捕搏虎豹擒蛟螭。
百圍老樹不須說，忍凍欲壓摧其枝。
崢嶸屋瓦走飛雹，如戰初合麾旌旗。
我行避地更值此，閉目但聽兒啼饑。
僕夫噤死者數輩，牛馬懼不存毛皮。
長途三日斷還往，况有鳥雀凌雲飛。
只今胡塵暗江路，盜賊往往乘餘威。
良民雖在困須索，四海萬里皆瘡痍。
天公忍不一顧此，反更震動窮荒爲。
此方亦是神所主，我欲告訴心先疑。
明朝風定寒亦解，收召魂魄尋歸期。
澗毛自可薦筐筥，試出苦語令神知。
陽翟冬夜
作者：呂本中
朝代：宋

便往吾何敢，長閑力未能。
寒爐夜篝火，急雪暗翻燈。
喚客初無酒，敲門尚有僧。
不嫌空四壁，相對倚枯藤。
陽翟道中
作者：呂本中
朝代：宋

不爲傷離别，其如漸老何。
秖應從此去，轉覺白鬚多。
雁
作者：呂本中
朝代：宋

雁從何方来，云自燕趙北。
今當何所往，暖日近暘谷。
寒雲墮江漢，未見所棲宿。
朝憂稻粱少，暮畏羅網逐。
惜哉還往頻，愈覺歲月促。
悔不近藩籬，隨羣伴鷄鶩。
羽幹何必好，志願亦易足。
物生有高下，終恐厭摧伏。
公看滄海頭，萬里飛鴻鵠。
雙廟
作者：呂本中
朝代：宋

唐四葉孫德下衰，久厭坐穩思奔馳。
外由驕胡內艷妻，楊李氣燄相奪移。
太宗之業甚整齊，爾曹忽來撞㨋之。
旁人爲之掩涕悲，處之甚安渠不疑。
賊風忽來吹白陂，翠輿走避彎弓追。
倒立卻視千熊羆，猛將不解河北圍。
睢陽失守東南危，城中月餘析骨炊。
兩公奮髯死不回，鼎鑊在前惟恐遲。
蜀中消息未可期，此輩未易折箠笞。
念公不量勢力微，本自不辱國士知。
大廈又非一木支，何必感慨如此爲。
往時開元全盛時，公胡不念鱸魚歸，亦不往吊湘江纍。
死後聲名何足奇，商山老人吾所歸。
雜詩三首·其一
作者：呂本中
朝代：宋

烹葵去王畿，剥棗在海角。
歲序忽已周，月亦頻告朔。
向来手中扇，今此已倦捉。
尚嫌簿領繁，不厭朋友數。
塵埃向奔走，文字費雕琢。
途人有前知，子乃獨未覺。
出門見大路，夫子焉不學。
雜詩三首·其三
作者：呂本中
朝代：宋

饑蚊青而化，怒目虬兩鬚。
黄昏與我遇，且復少踟蹰。
肌膚恣啖齧，熟視不可敺。
中宵盛徒黨，意氣若有餘。
傷哉陷穽虎，有時被囚拘。
求食至搖尾，曾此蚊不如。
雲龍困螻蟻，此語不可誣。
雜詩三首·其二
作者：呂本中
朝代：宋

結髮在簡編，俗事方刺促。
往来三十年，未見可棲宿。
微官不能去，尚恐遭逼逐。
歸棲則在念，所望一枝足。
頻蒙故人悮，豈有鄰可卜。
出門雖無車，徑自騎黄鵠。
重尋置錐地，青燈一盂粥。
離新鄭
作者：呂本中
朝代：宋

荒村更柳色，節物近清明。
去國三年恨，還家一日程。
故人投曉別，驘馬傍山行。
何事逢寒食，春來苦要餳。
離洪州渡西江至翠微寺紫清宫
作者：呂本中
朝代：宋

平明渡西江，西山正崔嵬。
中流欲浪作，細雨隨風回。
促櫂赴前浦，頗爲風雨催。
寒沙引細路，人家山半隈。
密雨蔭脩竹，久旱無莓苔。
晚入翠微寺，諸峰環抱來。
其西洪崖居，百代所仰懷。
何年蛟龍怒，更擊深山開。
懸瀑瀉洪井，噴噫藏風雷。
客行少休息，暫此得徘徊。
城中二三老，咫尺不得陪。
豈無陵風翰，邀致山中臺。
澗水清且寒，可以當餘杯。
獨來不敢久，恐爲神物猜。
離筠州
作者：呂本中
朝代：宋

舊日閑居日，無悰已倦游。
如今避地走，不復爲山留。
淮甸初經夏，江西復度秋。
今朝小亭望，東北是筠州。
離行在即事三首·其一
作者：呂本中
朝代：宋

昏旦黄□裏，經營謝獨清。
看人長麈尾，懷我短燈檠。
舊友分窮達，斯文鼎重輕。
邊聲授明主，禮樂謝諸生。
離行在即事三首·其三
作者：呂本中
朝代：宋

客况多堪笑，歸舟静擁衾。
轉喉常觸諱，對面卻論心。
外物家無有，園居念本深。
妻孥安短褐，終不羨多金。
離行在即事三首·其二
作者：呂本中
朝代：宋

漂泊留旁郡，煩人久厚顔。
强求微祿去，未得故鄉還。
驛騎隨朝發，舟師語夜闌。
到家傳吉夢，歸使下燕山。
雨中作
作者：呂本中
朝代：宋

咄咄真成夢，悠悠復未知。
寧爲牛背語，不作劍頭炊。
雨挟秋聲亂，江含暝色悲。
故知無事飲，猶勝頃来詩。
雨後
作者：呂本中
朝代：宋

新花欲盡竹當欄，喜見空牆野色團。
稚子乘陰蒔蘭菊，僕夫留水灌萵蔓。
茶香于汝初無分，酒熟逢人也强歡。
惱亂春光君會否，小瓶猶占一枝殘。
雨後數與李仲輔兄弟往来且約十七日同過士特因成長韻
作者：呂本中
朝代：宋

鄰鷄再三鳴，不改風雨晦。
束裝向前塗，恐與泥潦會。
故人時一来，共此一室內。
微言久已絕，苦語或未遂。
子孫甚奇古，却立有餘地。
舊從伯氏游，則已聞令季。
斯文倘未遠，吾今盡憔悴。
相期無何鄉，獲保清凈退。
收身稠人中，着眼世事外。
山空倚巖石，雪立老杉檜。
往來相遇難，更自少如意。
旦日過城南，把酒公一醉。